Lemoizko zentral nuklearra - Wikipedia, entziklopedia askea.\nLemoizko zentral nuklearra Lemoizen 1970eko hamarkadan Iberduerok eraiki zuen zentral nuklearra da. Proiektu nuklear handiago baten parte zen, eta horren arabera, Lemoizko zentralaren ondoren Ispasterkoa eta Debakoa ere eraikiko ziren. Zentralen aurka sorturiko mugimenduak Euskal Herriko historiaren zati garrantzitsua markatu zuen. Herri mugimendu berri baten sorrera irudikatu zen eta ETAk hainbat arduradun eta langile hil zituen, zentralaren aurka ere erasoak eginez. Zentralean eraikitzekoak ziren PWR motako 930 MWeko bi erreaktoreetatik lehenengoa guztiz eraiki zen, baina ez zen inoiz martxan jarri, eta bigarrena ia bukatu zen.\n43°26′00″N 2°52′21″W / 43.4333°N 2.8725°W / 43.4333; -2.872543°26′0″N 2°52′21″W\n1.1 Proiektuaren hasiera\n1.2 Aurkako herri mugimenduaren abiatzea\n1.3 Gatazkaren areagotzea\n1.4 Desobedientzia zibila eta EAJren aldeko jarrera\n1.5 José María Ryanen hilketa\nProiektua 1972ko apirilaren 18an abiatu zen. Egun hartan Iberduerok Mungiako alkateari zentral nuklear bat eraikitzeko nahia agertzen zuen gutuna bidali zion. Gutunak apirilaren 26n izan zuen erantzuna: Mungiako Udalak obren baimena ukatu zuen, eskatutako zonaldea Hiri Antolaketa Planean «nekazaritza eremua» zelako. Hala ere, Espainiako Energia Zuzendaritza Nagusiak Iberduerori baimena eman zion Basordas kalan bi erreaktore nuklear jar zitzan. Abuztuaren 3an obrak jada hasiak ziren, eta orduan jaso zuten eraikitzeko baimena, 5.500.000 pezetaren truke.\nObrak jada martxan zeuden eta 1973ko irailaren 27n beste hiru zentral irekitzeko asmoz azaldu zuen, Debako zentral nuklearra (Itziar-Deban), Ispasterko zentral nuklearra (Ea eta Ispaster bitartean) eta Tuterako zentral nuklearra (Arguedasen).\nAurkako herri mugimenduaren abiatzeaAldatu\nProiektuak geroz eta kontrako jarrera gehiago piztu zituen herritar askoren artean. Hori dela eta herri mugimendu bat osatzen hasi zen. 1974ko martxoaren 14an Espainiako Industria Ministerioak bi erreaktoreak Lemoizen jartzeko baimena eman zuen. Ekainaren 10ean Debako Udalak aurka bozkatu zuen eta 28an Gipuzkoako Foru Aldundiak ere bere kezka azaldu zuen, baita Donostiako udalak ere. Uztaila eta Abuztuan Debako hainbat herritarrek, egoera ikusita hitzaldi ziklo bat abiarazi zuten eta Debako Udalak Informe sobre la proyectada central nuclear de Deva edo geroago Liburu Beltza gisa ezagutu zena kaleratu zuen. Bertan ikerketa luze bat egiten da proiektuaren inguruan. Testuak bere ondorioetan honako hau dio hitzez hitz:\nEragin eskualdean dagoen dentsitate demografiko handia kontuan hartuz, Debako Zentral Nuklearra jartzeko erabaki den lekua guztiz desegokia dela uste dugu, are eta gehiago Lemoizko Zentral Nuklearraren (eraikuntzan) gertutasuna ikusita. Basándonos y fijándonos en la fuerte densidad demográfica de la zona afectada, estimamos que el emplazamiento elegido para la instalación de una Central Nuclear en Deva, es totalmente inadecuado, y mas teniendo en cuenta la proximidad de la Central Nuclear de Lemóniz (en construcción).\n—Deban aurreikusita dagoen zentral nukleararen txostena. Informe sobre la proyectada central nuclear de Deva[oh 1]\nTxillidak zentral nuklearren aurka diseinatutako logoa.\nKexak direla eta abuztuaren 29an Iberduero bera hasi zen hitzaldiak ematen. Handik hilabete batera La Gaceta del Norteren kontrako erantzun bat agertu zen, 38 orrialdeko informearen laburpen batekin.\n1975an oraindik ere zentralaren aurkako mugimendua antolatzen zegoen eta Tuteran hainbat ekimen egin ziren. Txillidak logotipo bat diseinatu zuen eta oso ohikoa bilakatu zen. 1976an Gipuzkoak Foru Aldundiak informe bat argitaratu zuen Debako zentralaren desegokitasuna azaltzen. Maiatzean Euskal Kosta ez-nuklearra elkartea sortu zen Bizkaian eta uztailaren 3n 150.000 sinadura aurkeztu zituzten proiektuaren aurka. Abuztuaren 29an lehenengo martxa izan zen, guztira 50.000 pertsonek hartu zuten parte Plentzia eta Gorlizen artean egin zen martxan. Mungia eta Lemoizko biztanleek ia osotasunak testu bat aurkeztu zuen zentralaren aurka eta udalaren erantzun eza ikusita salaketa egin zuten udalen aurka.\n1975 eta 1976an Ea/Ispaster, Deba eta Tuterako zentralak gelditu zituzten, presioak zirela eta lehenengo biak eta Gobernuaren erabakiz hirugarrena. Modu honetan Lemoizkoa baino ez zen geratzen egin behar ziren proiektuen artean.\n1977ak aldaketa bat suposatu zuen. Mobilizazioak handiagotzen joan ziren eta ETAk lehenengo ekimena egin zuen zentralaren aurka. Martxoaren 31n Bizkaiko Foru Aldundiak zentrala egin behar zen ingurunea parke izateari utzi eta orube industrial bilakatu zuen. Ekainaren 3an ETAk El Correon deia egin eta gero 3 lehergailuk egin zuten eztanda zentral nuklearraren jantokietan. Lehenengo ekintza izan zen. Ekainaren 8 eta 18an Mungia eta Lemoizko udalek Bizkaiko Aldundiari kontra egin eta lurrak berriro parke bilakatu zituzten. Egun horietan ere ekainaren 30ean Bilbon manifestaldi bat egiteko baimena eskatu zuten eta debekatu zuten. Azkenean uztailaren 14n baimendu zuten, eta 150.000 manifestari bildu ziren, lanak gera zitezen eskatzeko. Irailaren 29an Eginek John Componer ekologistari elkarrizketa egin zion, eta "honelako zentrala ez luke inork aseguratuko AEBetan" esan zuen.\nUrriaren 1ean zentralean isuri-elektriko etxola batean bonba batek eztanda egin zuen. Hiru egun geroago 2 diputatu eta parlamentari batek Iberdueroekin harremanak zituztela jakin zen. Abenduaren 18an ETAko komando bat Lemoizko zentral nuklearrean sartzen saiatu zen. Guardia Zibilarekin tiroketa bat izan eta gero, David Álvarez Peña zauritu zuten. Ospitalera eraman zuten. Hurrengo egunak tentsio-egunak izan ziren: abenduaren 19an manifestaldia egon zen Plentzian eta komertzio askok itxi zuten. Hurrengo egunean manifestaldia egin zen Algortan. 21ean 7 pertsona atxilotu zituzten, euren artean Mario Álvarez Peña, zaurituaren anaia. Kartzelan sartu zuten Goardia Zibilak iraintzeagatik. Bilbon manifestaldia egin zen bere alde eta jende asko joan zen ospitalera odola ematera. Abenduaren 27an EIA lehen aldiz agertu zen zentral nuklearren aurka.\n1978a urte gogorra izan zen Lemoizko zentral nuklearraren eraikuntzan. Aurreko urtea zauritu larri batekin bukatu eta gero, urtarrilaren 14an izan zen 1978ko lehenengo hila. Hori baino lehenago, urtarrilaren 1ean Iberduerok bere buruaren defentsa egin zuen, zentral nuklearrik gabe txirotasun ekonomikoa egongo zela esanez. Hurrengo egunean "Ez, ez, ez" izeneko agerkaria egin zuten zentralaren aurkariek. Urtarrilaren 5ean Mungiako udalak bere dimisioa aurkeztu zuen. Urtarrilaren 8an 3.000 pertsona bildu ziren Bermeon egin zen manifestaldian. Urtarrilaren 11n HASIk zentralaren aurka zegoela esan zuen.\nGoian esan bezala urtarrilaren 14an David Alvarez Peña hil zen, Lemoizen egoeragatik egondako lehenengo hildakoa. Ondoren istilu larriak egin ziren Iruñea eta Gasteizen. Donostian Iberdueroren bulegoak txikitu zituzten. Hurrengo egunean Plentzian David Alvarezen hileta izan zen eta bertan milaka pertsona bildu ziren, hiriburuetan bezala. Azpeitia, Durango eta Tolosan Iberdueroren aurkako ekintzak egon ziren. Urtarrilaren 19an beste manifestaldi bat egon zen Bilbon eta Espainiako Polizia gogorki oldartu zen manifestarien aurka, hainbat zauritu sortuz.\nUrtarrilaren 25ean bigarren aldiz eskatu zen Bizkaiko Gobernu Zibilaren aurrean zentralaren inguruko adostasun bat bila zedila. PSOEk eta EAJk ere idazkia sinatu zuten. Hiru egun geroago hainbat mobilizazio egon ziren eta Eibarren molotov koktelak jaurtiki zizkioten Iberdueroren egoitzari. Otsailaren 7an Iberduerok eztabaida publiko bat onartu zuen, Getxoko Erromo auzoan. Azken aldia ere izango zen. Otsailaren 18tik aurrera Donostian egunero egin zituzten kontzentrazioak Iberdueroko egoitzaren aurrean.\n« Lemoizko zentral nuklearrak ziurtasun maila handia eskaintzen du, eta guztiz onuragarria izango da Euskal Herriarentzako »\n—Ramon Rubial[oh 2]\nOtsailaren 25ean manifestaldiak egin ziren Euskal Herriko hainbat puntutan eta itxialdiak egon ziren hainbat udaletxetan. Otsailaren 28an ETA (m) eta ETA (pm)k lehergailuak jarri zituzten Iruñea, Barakaldo, Gernika, Gasteiz, Amurrio, Zarautz, Deba, Azpeitia, Egia eta Erromoko enpresa elektrikoetan. Bi egun geroago Donostian gose-greba bat hasi zen eta CCOO sindikatua zentralaren aurka agertu zen. Martxoaren 5ean beste hainbat manifestaldi oso jendetsu egin ziren herri askotan. Martxoaren 12n Trokan martxan egin zen, zentraletik kilometro batera igaroz eta 100.000 lagun bildu ziren bertan. Goardia Zibilarekin tentsio-une handiak bizi izan ziren. Manifestaldiaren bukaeran Pako Letamendia eta Juan Maria Bandresek hitz egin zuten, biak Euskadiko Ezkerrako hautetsiak.\nMartxoaren 17an ETAk berriro ere ekintza egin zuen zentralaren aurka, erreaktorean bertan. Gero jakin izan zenez zentralari abisua eman zioten eta gero Radio Popularri. Hala ere Goma2ak lehertu zuenean Alberto Negro eta Andres Guerra langileak hil ziren. Hildakoak eragin zituen lehenengo ekintza armatu honek larritasun handia sortu zuen. Deia egunkariaren arabera eragindako kaltea 500 eta 600 milioi pezeta artekoa izan zen. Martxoaren 20an Lemoizko zentrala eraikitzen ari ziren langileek erreferendum bat eskatu zuten. Martxoaren 22n Alianza Popular alderdia zentralaren alde agertu zen. Momentu horretan proiektu osoaren kostea 80.000 milioi pezetatan kalkulatzen zen. Apirilaren 4an Euskal Herriko Erakunde Unitarioa sortu zen, zentralaren aurka zeuden alderdi, sindikatu eta komiteekin. Hiru egun geroago Gatika eta Lemoizen Iberduerok zituen 4 elektraindar zutaberen aurkako lehergailuak jarri zituen ETAk.\n« (Erreferenduma egitea) Madrilek ez luke onartuko, arazoa, Estatuko beste zonaldetan errepikatuko litzatekeelako. »\n—Eusko Kontseilu Nagusia[oh 3]\nMaiatzaren 3an Juan de Ajuriagerra eta Txiki Benegas Espainiako Energia Nuklearreko Batzordearekin bildu ziren, eta Eximbankek dirua eman zuen zentrala eraiki ahal izateko. Maiatzaren 9an berriro ere Goma2a jarri zuten Iberdueroren azpiestazio batean, Usurbilen. Maiatzaren 24an lehenengo aldiz iritsi zen Lemoizko kasua Espainiako Gorteetara, Francisco Letamendiaren eskutik.\nUdan ekimen gutxiago egon ziren, baina urriaren 8an berriro ere nuklearren aurkako dinamika hasi zen, Itziarren kontzentrazioa eta martxa eginez. Egun horretan lehenengo aldiz proposatu zuten argindarra ez ordaintzea. Abenduaren 12an bi lehergailu indargabetu zituzten. 15ean Jose Antonio Torre Altonaga (Medius) atxilotu zuten Mungian.\n1979a aurreko urtea bezain bortitza izan zen. Urtarrilaren 12an Mungian manifestaldi bat debekatu zen, eta urtarrilaren 14n David Alvarezen heriotzaren urteurrenean Guardia Zibilak kontzentrazio bat galarazi zuen. Hainbat zauritu izan ziren hainbat herritan, eta Donostian Jaime Chivite koma-egoeran sartu zen. Otsailaren 25etik 28ra Ezkerraldean hainbat mobilizazio egon ziren, itxialdiekin. Martxoaren 13n ETAko bi militante atxilotu zituzten Frantzian. Martxoaren 20an Iberduerok Santurtzin zuen itsasontzi baten sokak askatu zituzten. Martxoaren 23an Albisturren ETA (pm)k ekintza egin zuen Iberdueroren dorre baten aurka.\nMartxoaren 28an, ordea, nazioarte mailako gertakari batek izua zabaldu zuen. Harrisburgen dagoen Three Mile Island zentral nuklearrak istripua izan zuen, adituek ezinezko gisa jotzen zutena motakoa. Hilabete batzuk geroago Jimmy Carter presidenteari txosten bat aurkeztu zioten non horrelako 57 istripu jada egon zirela esaten zen, guztiak ezkutuan gordeak. Egoera honek aldaketa handia suposatu zuen nuklearren inguruko eztabaidan.\nMartxoaren 30ean Bilbon alderdiak biltzen zituen eztabaida bat antolatu zen. Bertan EAJk "ez gaude alde, kontra ezta ere, txosten baten zain..." esan zuen. Hau oso loturik zegoen Harrisburgen bi egun lehenago gertatutakoarekin. Hala ere tentsioak jarraitu zuen eta apirilaren 8an Donostian egin zen manifestazio batean poliziek Juan de Heredia soldadua balaz zauritu zuten. Egun horretan bertan PSOE zentral nuklearren aurka agertu zen eta Lemoizkoa ixtea eskatu zuen. Apirilaren 22an mobilizazioak egon ziren han-hemenka eta herri batzuetako udalek (adibidez, Barakaldo) geldiaraztea eskatu zuten. Horren guztiaren emaitza apirilaren 23an Eusko Kontseilu Nagusiak kontsulta bat egitea adostea izan zen.\nApirilaren 27an Bilbon Euskadi ala Lemoiz lelopean manifestaldia egin zen eta 100.000 lagun bildu ziren. Hurrengo egunean Larrabetzun zentrala gelditzea eskatu zuen udalak eta Frantziako Hego-Mendebaldeko Garapen Planean Baionatik 40 kilometrotara beste zentral bat egin behar zela ezagutu zen. Ildo berean maiatzaren 5ean Iberduerok zentral gehiago irekitzeko baimena eskatu zion Gobernuari.\nMaiatzaren 11n Lemoizerako zen materiala portuan deskargatzeari uko egin zioten bertako langileek. Bilbo, Santurtzi, Portugalete, Leioa eta Antsoaingo udalek Lemoiz geldiarazteko eskatu zuten, hiru egun geroago Lizarrak ere berdin egin zuen. Egun horretan Santurtzin deskargatu ezin zuen Covadonga itsasontzia Bordelera joan zen, baina bertan langileek ere materiala deskargatzeari uko egin zioten, euskal langileekin harreman baitzuten.\nMaiatzaren 15ean Covadongako kapitainak itsasontzia Noreña III portura eraman zuen, bertan deskargatuz. Santanderren poliziaren begiradapean deskargatu zuten dena, portuetako langileen protestarekin. Hurrengo egunean Espainiako Kongresuan eztabaida egin zen proiektuaren inguruan. Txiki Benegasek "Lemoizko berehalako geldiaraztea" eskatu zuen, Marcos Vizcayak "Herriak erabaki dezala" esan zuen.\n« Lemoizkoa bezalako zentralak inposatzea estatu-terrorismoa da. »\n—Juan Maria Bandres, Espainiako Legebiltzarra, 1979ko maiatzaren 16a\nGladys del Estali 2006an eginiko omenaldiaren irudia.\nMaiatzaren 22n Diario 16 egunkariak Zamaketarien Estatu Koordinadorak ETArekin bat egin zuela salatu zuen, ez baitzuten materiala porturatu nahi izan. Maiatzaren 24an Nafarroako 5 alkate (Agoitz, Oltza, Kaseda, Galipentzu eta Oibar) Tuterako zentralaren aurka eta Bardeako Poligonoaren aurka agertu ziren. Bost egun geroago Arabako Foru Aldundia Lemoizko eta Garoñako zentral nuklearren aurka azaldu zen. Maiatzaren 31n Lemoizko langileen paroa eta manifestaldia egin zen eta LABeko 5 kide atxilotu zituzten.\nEkainaren 2n Tuteran Euskal Herriko Nuklearren aurkako Komiteak jaialdia deitu zuen Energia Nuklearraren aurkako ekintzaren Nazioarteko Eguna zela eta. Jai egunak ziren, baina ekainaren 3an Guardia Zibilak Gladys del Estal hil zuen tiro bat jota. Honen ondoren istilu larriak egon ziren herri eta hiri askotan. Hurrengo egunean greba orokorra egin zen Tuteran. Herriko alderdi batzuek (PSOE, PCE, Ezker Abertzalea eta UGT eta ELA besteak beste) Nafarroako Gobernadoreren dimisioa eskatu zuten eta Bardeetatik AEBetako armadak ihes egin zezala eskatu zuten, Euskal Herritik Espainiako indar polizialen desagertzea eta talde errepresiboen disoluzioa. Hurrengo egunean Greba Orokorra Hego Euskal Herrian hedatu zen, istilu ugarirekin. Hala ere gertakariak ez zituen boterean zeudenak mugiarazi. Ekainaren 7an Nafarroako Foru Erkidegoak ez zuen gertaera gaitzetsi eta ekainaren 9an UCDko kide batek "Tuterako kontzentrazio antinuklearra, Nafarroari egindako probokazio bat izan zen" adierazi zuen.\nEkainaren 13an ETAk zentraleko turbinetan bonba bat jarri zuen. Zentrala jendez hustu zuten, baina oraindik atera gabe zegoen Angel Baños Espada langilea hil zen. Egoera asko okertu zen honen ondorioz eta ekainaren 21ean Lemoizko langileek euren lan-eskubidea bermatzen bazen erreferendum batean erabakitzen zena onartuko zutela esan zuten. Ekainaren 26n desobedientzia zibilerako lehenengo deialdi zabala egon zen, 100.000 azalpen-orriren banaketarekin.\n« Lemoiz geldiaraztea gizarte hondamena izango litzateke »\n—Gipuzkoako Batzar Nagusiak[oh 4]\nUztailaren 18n Harrisburgera joan zen Eusko Kontseilu Nagusiko Batzordeak Lemoiz gelditzea hobe zela esan zuen. Uztailaren 24an Lemoizera martxa egin zen, Baionatik abiatua. Donostia eta Zarautzen egin behar ziren ekitaldiak debekatu zituzten. Zutabearen izena David Alvarez zen. Uztailaren 28an Tuteratik Gladys del Estal zutabea abiatu zen. Egun horretan bertan Donostiako Egia auzoan zegoen oroitarria puskatu zuten eta zuhaitzak apurtu. Uztailaren 30ean David Alvarez zutabearen aurka oldartu ziren lehenengo CRSak eta muga gurutzatu ondoren (Ipar Euskal Herriko hiritarrek ezin izan zuten) Guardia Zibilak. Iruñean, hala ere, Gladys del Estal zutabeari ongietorria emateko milaka pertsona bildu ziren. Hurrengo egunean Guardia Zibilak bizkarrean tiro batez zauritu zuen Usurbilgo gazte bat. Abuztuaren 10ean Mungian martxako 3 zutabeak bildu ziren eta azkeneko egunean 20.000 lagun bildu ziren. Abuztuaren 31n ur-biltegian lanean ari ziren bi langilea balaz zauritu zituen Polizia Nazionalak.\nUrriaren 8an Txantrean argi-itzalketa orokorra egin zen eta Iberduerok eraikitzen zuen eraikin baten aurkako ekintzak egin zituzten. Hilabete honetan argia ez ordaintzea, bulegoak telefono dei masiboz kolapsatzea, kobratzaileei atea ez irekitzea eta argia nola lapurtu azaltzen zuten milaka eskuorri banatu zituzten.\n« Lemoiz ezinbestekoa da Euskal Herriko ekonomia aurrera atera ahal izateko »\n—Pedro Areitio[oh 5]\nAzaroaren 11n ETAk Santanderreko Equipos Nucleares enpresa indarrez hartu zuen eta 50 kilo dinamita jarri zituen, Lemoizko zentralera eraman behar zuten eta eraikitze nahiz konpontze lanetan zegoen materialean: galera 400 milioikoa izan zen. Azaroaren 18an txirrindulari martxa egon zen Eibarren eta Altsasun manifestaldia egon zen eta udalbatzaren aurrean mozioa aurkeztu zuten. Azaroaren 22n argi-itzalketa handia egon zen Deba ibarrean, eta hiru egun beranduago Egian. Azaroaren 29n Mungiako Udalak geldiaraztea eskatu zuen berriz ere, dekretuz, baina abenduaren 5ean Gobernu Zibilak atzera bota zuen erabakia. Egun horretan bertan zaurituak egon ziren egin ziren hainbat manifestalditan. Lea-Artibain argi-itzalketa masiboa egin zuten.\nAbenduaren 9an Lemoizen aurkako Euskal Herriko Hautetsien 1. Biltzarra egin zen Mungian. 55 udaletako 115 hautetsi agertu ziren. Abenduaren 27an Lemoizko Udal Batzak, obrak geldiaraztea adostu zuen, eta udaltzaingoei erabakia hau betetzeko agindu zien.\nDesobedientzia zibila eta EAJren aldeko jarreraAldatu\n1980. urtean aurreko urtean abiatutako desobedientzia zibilak jarraitu zuen. Urtarrilaren 7an Gasteizko udalak nuklearren aurkako mozioa atzera bota zuen EAJ eta UCDren bozkekin, eskumen eza argudiatuz. Urtarrilaren 12an David Alvarezen heriotza gogoratzeko hainbat ekimen egin ziren han-hemenka. Hurrengo egunean 1000 pertsonek omenaldia eskaini zioten Barrikan. Urtarrilaren 28an Mungiako udalean EAJk bere botoa aldatu zuen eta nuklearren aldeko jarrera azaldu zuen. Hurrengo egunean Bizkaiko Gobernadore Zibilak 8 udalerriren erabakiak atzera bota zituen, tartean Mungiakoa.\nOtsailaren 3an ETAk Lemoizen jartzekoak ziren 800 metagailu lehertu zituen Gasteizen. Otsailaren 13n nuklearren aurkako astea hasi zen Altsasun. Hurrengo astean itzalketa egon zen Hernani eta Tolosaldean. Martxoaren 15an Garoña eta Lemoizen aurkako manifestaldia egon zen Gasteizen. Martxoaren 22an Udaberri Jaia osatu zen Anoetako belodromoan. Bertan 6000 pertsona bildu ziren. Hurrengo egunean Bizkaiko Diputazioan Euskal Herriko Hautetsien II. Asanblada egin zen. Bertaratu ziren 233 hautetsietatik 129 Herri Batasunakoak ziren, 22 Euskadiko Ezkerrakoak eta 19 PCEkoak. Bertan ordainagiria ez-ordaintzea erabaki zuten hautetsien zerrenda publiko egingo zutela adostu zuten.\nApirilaren 19an Iberduerok Zizurkilgo udala argia moztearekin mehatxatu zuen. 25ean Gipuzkoako Foru Aldundian itxialdia egin zen eta Bizkaian egiten saiatu ziren, baina poliziak eta Ahaldun Nagusiak oztopatu zuten. Apirilaren 27an Eibar, Mungia eta Donostian manifestaldiak egin ziren eta bizikleta martxa Bilbon. Martxa Areatzan bukatu zen, poliziaren oldarraldiarekin. Hainbat zauritu egon ziren.\nMaiatzaren 4an Iberdueroren ordainagiriak ordaintzeko prest ez zeuden 180 hautetsien zerrenda aurkeztu zen. Egun berean ere Lemoizko zentralerako lana egiten zuten enpresen zerrenda argitaratu zen. Hurrengo egunetan hainbati argia moztu zieten, tartean Joxerra Etxebarria HBko parlamentariarena. Maiatzaren 8an prezintoa kendu zuen publikoki Iberdueroren kontadoretik.\nMaiatzaren 14an Everesten gainera iritsi zen lehenengo euskal herritarrak, Martin Zabaletak, Euskal Herriko ikurrina jarri zuen goian, zentral nuklearren aurkako bandera batekin eta ETAren ikurrarekin batera. Goian zegoela, «Gora Euskadi askatuta. Gora Euskadi antinuklearra!» oihukatu zuen.\nMaiatzaren 25ean txirrindulari martxak egin ziren herri askotan. Gainera jaialdiak egin ziren Mungia, Txantrea eta Bilbon. Maiatzaren 27n hedabide askotako langileen komiteek editorial bateratua egin zuten zentralaren aurka. Maiatzaren 30ean 15.000 lagun bildu ziren Bilbon eginiko manifestaldian, "Helburu bat, Lemoiz paralizazioa. Bide bat, desobedientzia zibila" lelopean. Hurrengo egunean Iberduerok Santi Brouardi argia moztu zion bere kontsultan.\nEkainaren 1ean Gladys del Estalen heriotzaren urteurrena zela eta 4.000 manifestari egon ziren Tuteran. Hainbat kontzertu eta ekimen kultural egon ziren eta gauean Guardia Zibilek bere omenezko harria suntsitu zuten. Hurrengo egunean General Franco izeneko kaleari Gladys del Estal izena jarri zioten Tuteran bertan. Ekainaren 3an hainbat manifestazio egon ziren eta Donostiako Udal Batzarrean UCD eta EAJren aurkako oihuak zirela eta poliziak bertan behera utzi zuen. Poliziak ere Donostia, Iruñea eta Tuterako manifestaldien aurka oldartu zen. Eskoriatzan ETAk Iberdueroren transformadore bat suntsitu zuen. Ekainaren 5ean HBko bi hautetsiri (Tasio Erkizia eta Juan Antonio Nicolas Ruiz) argia moztu zien. Ekainaren 13an Gasteizko Lebebiltzarrak erreferendum bat egitea adostu zuen. Ekainaren 21ean poliziek Itsasondoko alkatea jipoitu zuten pankarta bat kendu ondoren. Bi egun geroago ELAren IV. Biltzarrak Lemoizen paralizazioa eskatu zuen.\n« Lemoiz beharrezkoa da. »\n—Xabier Arzalluz, 1980ko uztailaren 9a\nUztailaren 9an Xabier Arzalluz publikoki atera zen zentralaren alde. Hurrengo egunean Komando Autonomo Antikapitalistek Iberdueroren transformadore bat lehertu zuten. Uztailaren 15ean Guardia Zibilak Lemoizko langileek eginiko mobilizazio batean parte hartzen zeudenak kolpatu zituen. Uztailaren 21ean Mungiako alkateak behin betiko ukatu zuen baimena. Uztailaren bukaeran greba patronala egon zen. Greba hau uranioa sartzeko erabili ote zen zurrumurruak zabaldu ziren. Abuztuaren 3an langileak zentralera itzuli ziren. Abuztuaren 13an Iberduerok hainbat bulego itxi zituen ETAren ekintzen beldur. Hurrengo egunean ETAk furgoneta bat erre zuen Durangon. Abuztuaren 15ean zaindari batek Carmen Lezama Arregi langilea balaz zauritu zuen nahi gabe. Irailaren 24an beste bi zinegotzi argirik gabe geratu ziren.\nUrriaren 1ean ETAk beste transformadore bat lehertu zuen Donostian. Hurrengo egunean Pablo Gorostiaga Laudioko alkateari argia moztu zioten eta bizilagun batzuek berea eman zioten. Hilabete horretan Asterixen komiki bat argitaratu zuten, zentral nuklearren aurka.\nJosé María Ryanen hilketaAldatu\n1981eko urtarrilaren 29an, ETAk José María Ryan bahitu zuen, Iberdueroren aldetik, Lemoizko zentraleko eraikuntzen ingeniari burua. ETAk aste bateko epea eman zuen obrak bertan behera geratu zitezen, bestela hil egingo zuela idatzi zuen. Espainiako Gobernuak ez zuen men egin eta horren ondorioz, eta nahiz eta erakunde ugarik Ryanen askatasunaren aldeko manifestazioak egin (besteak beste, Amnistia Internazionalak) ETAk bere hitza bete zuen, eta tiro bat buruan emanda hil zuten.\nGertakari horrek behin betiko ondorioa izan zuen zentralarentzat. Jadanik inor ez zen ziur sentitzen eta nahiz eta langileek egiten zuten lanagatik hirukoitza eta laukoitza irabazi, beldurraren eraginez ezin izan zituzten arkitekto gehiagorik lortu. Hasiera batean, lanak behin behinean bertan behera geratu ziren eta azkenean, handik urte batzuetara, 1984an bertan behera geratu ziren.\n↑ Debako Udala\n↑ 1978ko otsailaren 22a\n↑ 1978ko apirilaren 10a\n↑ 1979ko uztailaren 2a\n↑ La Gaceta del Norte, 1979ko azaroaren 9a\n↑ (Gaztelaniaz) Alfonso García Pérez eta Pedro Costa Morata. (1976-09-18). «Faltan criterios de elección para el emplazamiento de centrales nucleares» El País (Noiz kontsultatua: 2013-06-20).\n↑ (Gaztelaniaz) Jose Allende. (1989). Política de ubicación de centrales nucleares. Euskal Herriko Unibertsitatea. Argitarapen Zerbitzua (Noiz kontsultatua: 2013-06-20).\n↑ (Gaztelaniaz) Greenpeace. (2008). «Yo soy antinuclear» Green: 21. (Noiz kontsultatua: 2013-06-20).\n↑ (Gaztelaniaz) José A. del Moral, Gananzia.com. (2008-03-26). «¿Fue un error paralizar Lemóniz?» Gananzia (Noiz kontsultatua: 2013-06-20).\n↑ a b Eguzkik Gaztesarean eginiko erreportajea. Data eta datu asko hortik atera dira.\n↑ (Gaztelaniaz) Informe sobre la proyectada central nuclear de Deva\n↑ (Gaztelaniaz) Borja Hermoso: «Viaje a la central dormida de Lemóniz», El Mundo, 2006-02-26.\n↑ (Gaztelaniaz) «El atentado de Lemóniz», El País, 1978-03-19.\nEz, eskerrik asko! Gladysen leihoa dokumentala\n(Gaztelaniaz) Javier Gutiérrez: Lemóniz, la central fantasma dokumentala, ETB, 2006.\nMultimedia: Lemóniz Nuclear Power Plant\nAzken aldaketa 26 apirila 2021(e)an, 12:15(e)tan\nOrriaren azken aldaketa: 26 apirila 2021, 12:15.


Berehalako mezularitza – Sarean\nLagunekin uneoro kontaktuan egoteko\nBerehalako mezularitza posta elektronikoaren antzekoa da, baina jasotzaileak berehala jasotzen du gure mezua eta segituan erantzuteko aukera dauka. Konektatzen garenean gure lagunetatik zeintzuk konektatuta dauden ikusteko aukera daukagu, eurek ere gu konektatu garela ikusiko dute eta eurekin berriketa egin ahal izango dugu denbora errealean. Beraz, chat berriketa sistemen eta posta elektronikoaren arteko nahasketa da. Ingelelesez Messenger esaten zaie bat-bateko mezularitza sistemei eta euskaraz dagoen horrelako zerbitzu bakarrak Jalgi-Talki du izena.\nBerehalako mezularitza programan leihotxo bat daukagu mezuak idazteko eta emoticons ikonoak gehitzeko. Jasotzaile bati edo gehiagori bidali eta berehala jaso dezakegu erantzuna. Azken bertsioetan gero eta aukera gehiago datoz, hala nola, audio bidezko elkarrizketak egiteko aukera, telefonoa ordezkatuz, online jokoetan beste lagunekin telematikoki lehiatzeko aukera eta batak besteari artxiboak eta programak bidaltzeko aukera. Berehalako mezularitza sistemei esker sare sozial modukoak sortzen dira, unean unekoak, baina noizean behin deskonektatuta egotea komeni da eta badira dependentzia kasuak ere, gauza guztiekin bezala ez baita komeni gehiegi obsesionatzea.\nArlo honetan arazo nagusia programa ezberdinak egotea dugu eta euren arteko bateragarritasun eza. Hasiera batean ICQ programa zen berehalako mezularitzan jaun eta jabe, baina 2000. urtean Microsoft-en MSN Messenger agertu zen eta modan jarri zen bat-bateko mezularitza. Izan ere, Explorer programarekin eta Microsoft-en beste programa askorekin gertatu den bezala, bere bertsioa sortu eta denboraren poderioz inposatu egin du Bill Gates-en enpresak. Windowsen azken bertsioetan berez instalatuta dator MSN Messenger, are gehiago, Windows XP sistema instalatu bezain laster ordenagailu erosi berriak Messenger konturik daukagun galdetuko digu eta egitera bultzatuko gaitu Microsoften sistema eragileak. Jendea, beste aukerarik dagoen galdetu gabe, hura hasten da erabiltzen eta askok ez dakite alternatibarik dagoenik. Nabigatzeko Explorer baizik ez dela uste dute askok eta beste askok programaren izena ere ez dakite, nabigatzeko euren pantailan “Internet” dioen ikonotxoan klik egiten dutelako.\nNoski, erabiltzaile gehien dituena MSN Messenger da egun, baina badira beste batzuk: AOL Instant Messenger, Yahoo! Messenger eta ICQ dira alternatiba nagusiak, horietako bakar bat ere euskaraz ez badago ere. ICQ aitzindaria izan zen baina bere arazoa ez da bakarrik Microsoftek bere bertsioa atera izana: denbora honetan ez da gehiegi garatu eta ICQ programan nork bere zenbakia gogoratu behar zuen, hura zen gure nortasuna adierazteko modua. MSN Messengerren, berriz, izena ere alda dezakezu, baina ICQn askoz lagun gehiago gehitu ditzakezu eta MSN Messenger birusen aurrean ahulagoa da.MSNren beste akats bat da une jakin horretan dagoen erabiltzaile bati idatzi ezin izatea, Microsoft-ek mezuak bidaltzeko Hotmail erabil dezagun nahiago baitu. MNSren aldeko beste faktore bat dugu Hotmail-en e-posta kontua duen edonork jada MSNn ez duela altarik egin behar, baina Yahook abantaila bera du eta haren posta zerbitzua Hotmail baino hobea da.\nDenentzako estandar bakar bat ezin izango da lortu, lehiakideak ezin baitira ados jarri, baina badira aldi berean protokolo ezberdinak erabiltzen dituzten programak. Oso lagun gutxik erabiltzen dituzte baina oso erabilgarriak dira eta batzuk software librekoak dira. Kopete Miranda eta Jabber dira hauetako batzuk.\nTrillian batzuen zein besteen sareak erabiltzeko sortu zuten. Gainera, MSN Messengerek dituen segurtasun zuloak ez ditu, baina doako bertsioa zaharra da eta berria ordaindu behar da\nMiranda, berriz, doakoa da eta GPL lizentziapean argitaratzen da, oso memoria gutxi okupatzen du eta ez dauka instalatu beharrik. Beste alternatiba bat kode irekiko Jabber dugu\nICQ aitzindaria instalatu daiteke edo, bertan kontua edukiz gero, edozein ordenagailutik sar gaitezke gure kontuan, ezer instalatu gabe. Java bidez funtzionatzen duen ICQ to go helbidera jo eta konektatuta egongo gara. Azken hau edozein plataformatan erabil daiteke.\nFire, berriz, soilik Mac Os X sisteman erabil daitekeen mezularitza zerbitzua dugu, hainbat zerbitzu erabiltzeko aukera emango digu aldi berean: AIM, ICQ, Jabber, MSN eta Yahoo! Messenger. Mac-erako beste bat Adium da eta Linux erabiltzaileek Kopete erabil dezakete.\nJada eskuragarri dago sarean MSN Messenger 6.2, baina dirudienez ez ditu erabiltzaileak asebete. Segurtasun zuloak dituela askotan salatu dute, birusak sartzeko bidea zabalik uzten dutenak. Horregatik azken bertsioa edukitzea komeni da beti eta sistema ere azken txatalekin eguneratuta edukitzea ezinbestekoa da seguru nabigatzeko.\n← Macgyver, blogosfera eta pilula gorria Sarean-en titularrak zure webgunean →


Elkarte gastronomikoak eta txokoak irekitzeko eta erabiltzeko osasun-irizpideak - - Baleike.eus\nElkarte gastronomikoak eta txokoak irekitzeko eta erabiltzeko osasun-irizpideak\nZumaiako Udala 2020-05-28 13:40\nMaiatzaren 25etik %50eko edukierarekin erabili daitezke elkarte gastronomikoak eta txokoak. Osasun Sailak horiei zuzendutako gomendioak argitaratu ditu, horrelako elkarteen erabiltzaileen artean COVID-19ren bidezko transmisioa eta infekzioa prebenitzeko.\nEuskal Autonomia Erkidegorako trantsizio-prozesuaren 2. fasea aplikatzeko arauak ezartzen dituen 12/2020 Dekretuak, Espainiako Gobernuak erabakitakoak, 7. artikuluan "Ostalaritzako, jatetxeetako, txokoetako eta elkarte gastronomikoetako lokalak eta zerbitzuak berriz irekitzea" jarduera maiatzaren 25ean hasi ahal izango dela ezartzen du, edukieraren %50arekin.\nHala, Osasun Sailak elkarte gastronomikoei eta txokoei zuzendutako gomendioak zerrendatu ditu, horrelako elkarteen erabiltzaileen artean COVID-19ren bidezko transmisioa eta infekzioa prebenitzeko.\nEdukiera eta gutxieneko distantziak, lokalaren higiene-neurri orokorrak, sukaldeko eta barrako neurri espezifikoak, eta komunetan bete beharreko neurriak jaso diztuzte txostenean. Horrez gain, neurri horiek bete daitezen bestelako gomendioak ere eman dituzte, hala nola: jardueran arauak zaintzeko ardura duten pertsonak esleitzea, informazio-kartelak jartzea, lokalean partekatzeko mahai-jokorik ez izatea edota txartel bidezko ordainketa sustatzea.\nGomendio guztiak txosten honetan irakur daitezke.


Ankulegi XV. Antropologia Jardunaldia (2012) - Ankulegi Antropologia Elkartea\nAnkulegi XV. Antropologia Jardunaldia (2012)\n“Ahaidetasuna gizarte garaikideetan: Ikuspegi eta auzi berriak familiarteko harremanen azterketa antropologikoan”\nAnkulegi Antropologia Elkarteak XV. jardunaldia egingo du 2012ko martxoaren 16an, ostirala, Donostiako San Telmo Museoan. Jardunaldia honako gai honen inguruan egingo da: “Ahaidetasuna gizarte garaikideetan: Ikuspegi eta auzi berriak familiarteko harremanen azterketa antropologikoan”.\nAnkulegiren urteroko jardunaldien XV. edizioan, ahaidetasunaren gaia lantzea proposatzen dugu, foro honetan estreinakoz. Antropologiako gai klasiko bat da; gaur egun interes berria pizten duen gai bat, ikerketa-eremu berrietara bideratu baita.\nAhaidetasunari buruzko ikerketak sakon berraztertu dira azken hamarkadetan. Bai gizartearen eta politikaren alorreko aldaketak, bai balio-sistemetan eta genero-harremanetan gertatutako eraldatzeak direla eta, familia-loturak eta ahaidetasuna beste modu batera eratzen dira orain, eta zenbait kultura-kategoria birformulatu egin behar dira: hala, berriro definitu beharreko kontzeptuak dira familia, bikotea, amatasuna, aitatasuna, eta baita pertsona bera ere.\nErreprodukzio-teknologia berrien, lege-aldaketen, migrazioen eta nazioarteko adopzioen ondorioz, ahaidetasunari eta gurasotasunari buruzko teoria antropologikoak berraztertu egin behar izan ditugu, eta arazo eta galdera berriak sortu dira. Gaur egun, zein dira ahaidetasunaren alderdi sozialaren eta alderdi biologikoaren elkarguneak? Zer-nolako ondorioak dituzte familiak sortzeko esperientzia berri horiek gizartearen, etikaren eta politikaren alorrean? Adopzioari edo erreprodukzio-teknologiei buruz hausnartzeak zer-nolako ekarpena egiten du familiaren edo pertsonaren kontzeptu berri bat eratzeari begira? Ahaidetasun-loturaren zer-nolako ikuskera dago praktika horien guztien oinarrian?\nEgitaraua ikusteko hemen klikatu.\nKartela ikusteko hemen klikatu.\nAurkeztutako komunikazioak Ankulegi Gizarte Antropologia Aldizkaria – Revista de Antropología Social – Revue d’Ethnologie aldizkariaren 16. zenbakian argitaratzeko aukera izango da, artikulu gisa, eskatutako baldintza formalak eta kalitatea betez gero (ikus araudia). Jardunaldietako parte-hartzaileek aldizkarirako artikulu bat aurkeztu nahi badute, aldizkariaren helbide elektronikora <aldizkaria[at]ankulegi[punto]org> bidali behar dute lana, 2012ko martxoaren 15a baino lehen.\nOstatua eta informazio turistikoa\nTuristei ostatu emateko eskaintza zabala du Donostiak. Informazio gehiago nahi izanez gero, begiratu ezazue Donostiako Udaleko Kultura eta Turismo Ekintzetxearen egoitza elektronikoa: http://www.sansebastianturismo.com.\nIntereseko beste orrialdeak\nAnkulegi XXI. Antropologia Jardunaldia (2018)\nAnkulegi XX. Antropologia Jardunaldia (2017)\nAnkulegi XVII. Antropologia Jardunaldia\nAnkulegi Argazkigintza Etnografikoaren I. Lehiaketa (2012)


Diverfondo aurrezki-asegurua - Seguros Bilbao\nZeri buruz hitz egiten du Diverfondok?\nDiverfondo aurrezki-aseguruak zure etorkizunerako aurrezteko eta estaldura eta zerbitzu nagusiak dituen bizitza-asegurua bat izateko aukera eskaintzen du, erabateko askatasuna izanez aldizkako ordainketak eta ekarpen osagarriak egiteko.\nGCO epe laburra, FI aparta da arriskurik hartu nahi ez duten inbertitzaileentzako. Zure zorroa euroetan adierazitako igorle publiko edo pribatuen errenta finko nazionaleko edo internazionaleko tituluetan dago inbertituta, batez beste 24 hilabete baino gutxiagoko iraupenarekin. Funtsaren balio likidagarriak ez du fluktuazio garrantzitsurik pairatuko.\nGCO renta fija, FI euroetan adierazitako igorle publiko edo pribatuko errenta finko nazionaleko baloreez dago osatuta, batez beste 2 urte baino gehiagoko iraupenarekin.\nFonbilbao acciones, FI errenta aldakor nazionalean inbertitu nahi duten pertsonei zuzentzen da. Bere zorroa gehienbat Ibex 35eko tituluetan dago inbertituta.\nFonbilbao eurobolsa, FI normalean errenta aldakor nazionalean inbertitzen duten eta haien diruaren zati bat Europako tituluetan dibertsifikatu nahi duten pertsonei zuzentzen da. Haien inbertsioak Euroguneko herrialdeetako, Erresuma Batuko eta Suitzako burtsan egiten dira.\nFonbilbao internacional, FI normalean errenta aldakorreko funts nazionaletan inbertitzen duten eta haien diruaren zati bat atzerriko tituluetan dibertsifikatu nahi duten pertsonei zuzentzen da. Euren inbertsioak nazioarteko burtsan egiten dira.\nFonbilbao misto, FI euren inbertsioaren parte bat errenta aldagarrian dibertsifikatu nahi dutenei dago zuzenduta. Euren inbertsioak epe laburreko errenta finko pribatuan egiten dira batez ere (24 hilabete baino gutxiago), Espainiako burtsako akziorik nagusienetan portzentai txiki bat barneratuz (%30era arte).\nFonbilbao global 50, FI bai nazionala zein nazioartekoa den errenta finkoko eta aldagarriko aktiboetan konbinatzen du inbertsioa. Errenta aldagarriko inbertsioak ez du funtsaren zorroaren %50 gaindituko.\nEtekinak kapital higigarriaren etekintzat hartzen dira, % 19 da atxikipena eta horren menpe daude.\nInbertsioa Seguros Bilbaoren funtsen artean egiten da, funtsak pertsonak aukeratzen dituelarik, eta aukeratu direnak aldatzeko aukerarekin. Ez du bermatutako interes-tasa eskaintzen eta kontratua balioz handituko da aukeratutako inbertsio-estrategien errentagarritasunaren arabera. Hortaz, kontratatzen duen pertsonak bere gain hartzen du inbertsioaren arrisku finantzarioa.\nFuntsezko datuak Diverfondo epe laburra - aurreikusitako prima\nFuntsezko datuak Diverfondo epe laburra - prima bakarra


103 mahaiaren eta Ertzaintzaren Kontseiluaren bilerak — ELA Sindikatua\n103 mahaiaren eta Ertzaintzaren Kontseiluaren bilerak Gaur, maiatzaren 11n, negoziazio-mahaia eta Ertzaintzaren Kontseilua bildu dira, eta honako gai hauek jorratu dira https://www.ela.eus/eu/gizalan/ertzaintza-foruzaingoa/albisteak/103-mahaiaren-eta-ertzaintzaren-kontseiluaren-bilerak https://www.ela.eus/eu/gizalan/ertzaintza-foruzaingoa/albisteak/103-mahaiaren-eta-ertzaintzaren-kontseiluaren-bilerak/@@download/image/ErtzaintzaInformatzen.jpg\nGaurko bileran, ofizialki aurkeztu da Dekretuaren proposamena, eta gaixotasunagatik edo lanekoa ez den istripuengatik hartutako lan-bajak zigortzen jarraitzen da. ErNE eta ESANek 2011n sinatutakoaren erantzukizuna beren gain hartu ordez, proposamena ez dute ontzat hartu. Sailak onartutzat hartu du, bere interpretazioaren arabera karrera proposamen horrek Polizia Legean jasotakoarekin bat egiten duelako; PPk aurkeztutako zuzenketaren ondorioz, eta prentsa-aurrekoan ErNEk eta ESAN sindikatuek babestua izan zena.\n2011n ErNE eta ESANek sinatutako akordioaren aurka egin zuen ELA-Ertzaintzak; besteak beste, bidezkoa ez delako eskubide hori gauzatzeagatik zigorra izatea. Horrenbestez, bidegabekeria hori jasotzen duen erreglamenduari uko egiten jarraitzen diogu, eta auzitara jotzea aztertzen ari gara.\nELAren arabera lanbide-karrera hau Osakidetzan dagoenarekiko erabat diskriminatzailea da (Administrazio berbera, baina tratu desberdina), honako hauek direla-eta:\n1 ) Ekonomia aldetik ikusita, maila eta sailkapen-talde berberean, Ertzaintzako pertsonalak %40 gutxiago jasoko du Osakidetzako langilearen aldean (Adibiderako: IV maila Oinarrizko Eskalan gutxi gorabehera 2000 euro gutxiago).\n2) Finkapen aldetik ikusita, Ertzaintzako Lanbide-Karrerak urtez urteko ebaluazio zorrotza egitera behartzen dizu egiaztatutako mailari dagokiona kobratu ahal izateko; aldiz, Osakidetzako pertsonalari, behin maila hartuz gero, urtez urteko ebaluazio premiarik gabe FINKATZEN DU.\n3) Gaixotasun eta lanekoa ez den istripuaengatik urteko <<osagarrien>> galera izan ahal du, edo dagokion Maila ez hartzea.\nAdostutakoa ez da lanbide-karrera bat; produktibitate osagarri bat baino ez da.\nKOMISARIO-ONDOKO KATEGORIAN MERITUEN BAREMOA\nOnartzen da Sailaren aldeko botoarekin; ErNEk ez du bere jarrerarik agertu; gainerakoak aurka egin dute\nKOMISARIO-ONDOKORAKO UNITATE BARRUKO ZERBITZU-EGINKUZUNEN EBAZPENA\n2020KO MARTXOAREN 18KO EBAZPENA (COVID 19 ALARMA)\nOrdutegi arrunterako itzulera ekainaren 1ean; hiru sarrera ordurekin (06:00, 06:30, eta 07:00), eta maiatzaren 31n lan-txanda amaitu eta ekainaren 1ean lanean hastekoa bada (G2), aste horretan egun oso bat libre izateko eskubidea izango du.\nLan-baimen guztiak eskatu ahal dira. Oro har ez da oporretarako ezarrita dagoen % gehituko, Unitate bakoitzaren irizpidearen arabera izango da. Jan-hornitzea (catering) kenduko da, eta baita 15 minutu lehenago irten ahal izatea ere.\nProba serologikoak.- Araban amaitu dira. Gipuzkoan Osakidetzak zentro gehiago ipini ditzan eskatu da; eta Bizkaian Uribera gehitzea. Osakidetza, aste honetarako bertako, aukera guztiak aztertzen ari da.


Arartekoak Nafarroako Gobernuari gogorarazi dio osasun laguntzako itxaronzerrendak arautu behar dituela\t/ 2007\t/ 2007-2011\t/ Albisteak\t/ Defensor del Pueblo | Ararteko - Navarra Nafarroa\nArartekoak Nafarroako Gobernuari gogorarazi di...\nArartekoak Nafarroako Gobernuari gogorarazi dio osasun laguntzako itxaronzerrendak arautu behar dituela\n02 Azaroa 2007 Iruña\nHerritar batek kexa aurkeztu du, behar zuen interbentzio kirurgiko bat Osasunbideak atzeratu duelako. Hori dela eta, Nafarroako Arartekoaren iritziz, Nafarroako Gobernuak osasun laguntzako itxaronzerrenden gaineko arautegia bete behar du atzerapenik ez sortzeko.\n1999an, Foru Lege bat aldarrikatu zen. Legeak xedatzen zuen ebaluatzeko eta jarduteko programa bat, Osasunbideko ebakuntzak egiteko itxaronzerrenden gainekoa. Bertan azaltzen da osasun sare publikoko mediku batek interbentzio kirurgiko baten komenigarritasuna erabakitakoan arautegiak xedatzen duen epearen barnean egin behar dela. Aldez aurretik ezarritako epearen barnean ebakuntza eginen ez balitz, gaixoak erabaki lezake arreta jasotzea Nafarroako Erabilpen Publikoko sareko zentroetan edo Osasun Sistema Nazionaleko itundutako zentroetan.\nHalaber, Foru Lege honek xedatzen zuen Osasunbideak ebaluatzeko eta jarduteko programa bat eginen lukeela ebakuntzen itxaronzerredak antolatzeko (hots; gehieneko berandutze orokorra; eskaintza malgutzeko eta eskaera erregulatzeko jarduera zehatzak; sistema publikoa lehenestea; jarraipena egiteko eta kontrolatzeko erak).\nHala ere, Foru Komunitatean 1998ko Foru Agindu bat aplikatzen da, asistentzia kirurgiko programatuaren bermeak xedatzen dituena. Bertan, ebakuntzak, gehienez, 180 egunetako epean egin behar direla arautzen da.\nHorrez gainera, aipatutako Foru Aginduak horrela esaten du: "Komenentzia kirurgikoaz geroztik 120 atzeratze-egun iraganik, hurrengo 30 egunetako epearen barrenean, ospitaleetako Eriaren Arazoetarako Unitateek gaixoari, zuzenean eta banan-banan, ebakuntza egiteko eguna jakinaraziko diote". Hori 180 eguneko atzeratze-epeaz haranzkoa baldin bada, espresuki egun proposatua onartzeko edo, nahi izanez gero, ondoren aipatzen diren baldintzetan ebakuntza beste ospitale batean egiteko prozedurari ekiteko aukerak jakinaraziko zaizkio.\nAgindu honek berak horrela azaltzen du: "150 atzeratze-egunak eriari ebakuntza egiteko eguna jakinarazi gabe iraganik, horrek kasuan kasuko Eriaren Arazoetarako Unitateari eskatzen ahalko dio ebakuntza beste ospitale batean egiteko prozedurari ekin diezaiola".\nForu legea indarrean sartu zenetik denbora luze iragan arren -zortzi urte-, Nafarroako Gobernuak ez du eman legea garatzeko arauketarik. Bestalde, Nafarroako Gobernuak Foru Legea baino lehenago ebatzi zuen Foru Agindua. Hori dela eta, "nekez egokitzen ahal zaio honi" esaten du Javier Enérizek.\nHorregatik, Nafarroako Arartekoaren irudiko Nafarroako Gobernuak ebakuntzak egiteko itxaronzerrendak arautu behar ditu inolako atzerapenik gabe, baita kanpo kontsulta, kontsulta tekniko eta proba diagnostikoak egitekoak ere.


Alfredo Gil: “Berritzaile eta sortzaile izatea errazegi eskatzen zaigu” – UEU365\nueu365 | 2020-01-23\nDatorren martxoan eta apirilean “Sormena praktikan lantzen” izeneko ikastaroa izango da Iruñeko UEUren egoitzan. Alfredo Gil Larrinaga Arte Ederretan doktorea eta Arantzazu Martinez Etxarri Euskal Filologian lizentziatua eta hizkuntzalaria izango dira irakasle. Izena emateko epea irekita dago.\nSormena prozesu moduan ulertzen duzue…\nArantzazu Martinez: Bai, sormena prozesu moduan ulertzen dugu, denboran zehar eta landuz garatzen den jardun praktiko moduan, hain zuzen ere. Sormena prozesua izateaz ez ezik, prozesu horrek berak du garrantzi gehien. Horregatik, ibilbide horretan egiten den aldaketa eta hobekuntza da gure lanaren ardatza.\nAlfredo Gil Larrinaga: Sormena modu desberdinetan gertatzen da. Ideia, beharra, burutazioa…, aurrera ateratzeko baliabide anitzak behar dira. Ideia praktikara eramateko, sormen prozesua ezinbestekoa da.\nBerritzaile eta sortzaile izatea eskatzen zaigu denoi, baina hezkuntzan sormenak ba al dauka behar duen lekua?\nA.M: Berritzaile izatea eskatzen zaigun arren, sormenak ez du behar duen lekua eta lekua behar du. Sortzaileak garatzeko sormena landu behar da eta hori lehentasunetako bat izan beharko luke gure hezkuntza sisteman. Sormena eta autonomia biak uztartuz lan egitea izan beharko luke helburu nagusienetako bat; are gehiago, aintzat hartuz sormena, arloen arteko gaitasuna dela.\nAGL: Berritzaile eta sortzaile izatea errazegi eskatzen zaigu. Nire iritzian, hezkuntzan, sormena ez ezik, teoriak ere badu bere lekua. Teoriak, ezagutzak, garrantzi handia du sormen prozesuan. Batak bestea elikatzen baitu.\nZeintzuk dira hutsune nagusiak?\nA.M:Teoria badakigu, baina praktika falta da; autonomian oinarritzen diren jardun praktikoak ezinbestekoak dira. Ikasleari eman behar zaio protagonismoa eta erabakiak hartzeko aukera; berak baitaki inork baino hobeto zein den bere ikasteko modurik onena.\nAGL: Hau da galdera! Hezkuntzan, arlo desberdinak daude; adibidez, DBH eta zikloak erabat desberdinak dira. Ni zikloetan ari naiz, eta askotan, ikasleari, bakarrik uztean, bertigoa sortzen zaio. Aitzitik, beste batzuk, autonomoagoak dira; etxean ikasi dute? Eskolan? Kalean? Nork daki zein ibilbide egin duten. Hezkuntza, gizartean txertatuta dago, eta edonon aurki ditzakegu hutsuneak. Guk, irakasleok, baliabideak erraztu ditzakegu, ikaslea autonomoa izateko.\nZein eratan landuko duzue zuek sormen hori ikastaroan? Zein baliabide erabiliko dituzue?\nA.M:Praktikan landuko dugu sormena. Jardunak eta ariketak praktikaren bitartez landuko ditugu. Sormena pizteko eta garatzeko estrategia jakinak erabiliko ditugu eta horiek landu. Erlaxatzeko eta kontzentraziorako jardunekin hasi eta sormen prozesuan pausoz pauso murgiltzen joango gara.\nAGL: Teoria, praktikaren bidez baieztatu behar da; horretxegatik, biak landuko ditugu. Erreferentziak izatea oso lagungarria da. Beste aldetik, gelan, sortzen den giroak eragin handia du prozesuan. Batzuek, lasaitasuna behar dute, beste batuek, presioa.


HISTORIA ETA GEOGRAFIA: 2 BATX. GIJONEKO KLIMAREN IRUZKINA\nGIJONEKO KLIMAREN IRUZKINA\nIRATI GLZ-ek egina\nTenperaturari begira, bataz besteko tenperatura 13.9koa da, beraz, tenperatura epela da 7-20ºC bitartean\nalderdi epelean kokatuta dagoelako.\nTenperaturak leunak dira eta tenperatura-bitarteak txikiak dira\nkostaldean, itsasoaren eraginaren ondorioz, itsasoa epe laburrean hoztu eta berotu(tenperatura baretzailea), udak freskoak eta neguak moderatua dira.Itsas korronte beroak ere (Gulf Stream) tenperaturak baretzen ditu ere.\nUrtaroei begira ,neguak hotzak dira,\nAtlantikotik datozen borraskak tenperatura hotzak ekartzen dituztelako.\nUdan tenperatura beroenak ematen dira,\nAzoreetako antizikloiaren eraginpean gaudelako.\nEuri guztien batuketa 1037.5 mm-koa da, orduan hezea da 800mm baino gorakoagoa delako.\nPrezipitazio gehien udazken –neguan egiten ditu\nPrezipitazioak ugariak eta erregularrak dira, inguru horiek fronte polarreko depresioen (Islandiako) etengabeko eraginen menpe daudelako.\nEuria baldintzatzen duen beste faktorea euri orografikoak(foehn efektua) dira:\nMendikateak itsasotik hurbil daudenez, hodeiek mendien kontra jotzen dute eta gora egitean ur tantak euri bezala jausten dira: Euria gune hezeetan erortzen dira baina bestalde hodeiak ia euri gabe jaisten dira: gune lehorrak. Prezipitazio gutxien egiten duen urtaroa uda da,\nAzoreetako antizikloia iparraldera mugituta dagoelako eta bere eraginpean gaudelako. Nahiz eta Azoreetako antizikloiaren eraginpean egon, fronte polarraren eraginez euriak leun erortzen dira noiz behinka.\nIbaiei begira, isurialdea kantabriarra da,\nur emaria ugaria da prezipitazioak ugariak direlako. Ibaien ur emari gehien neguan ematen da eta gutxien udan baina ur emaria nahiko erregularra da.\nLandaredia ozeanikoa ematen da,\ntenperatura epela eta euri ugariak landaredi ugaria egotea eragiten du. Hezetasunera egokituta daude, adib: pagoa, pinuak, belardiak…\nKlima mota ozeanikoa da eta penintsularen iparraldean dago eta Asturiaseko autonomia erkidegoari dagokio.\nPublicado por Teresa Olabarria en 2:51


Aste Santuko trafiko-operazioa 44 hildakorekin amaitu zen, iaz baino bi gutxiago | Consumer\nAste Santuko trafiko-operazioa 44 hildakorekin amaitu zen, iaz baino bi gutxiago\nOporraldi horretan, 14,6 milioi joan-etorri egin ziren errepidez, 2009an baino 200.000 gehiago.\nEzbehar-tasa egonkor mantendu zen Aste Santuan, 44 heriotza gertatu baitziren errepideetan, iaz baino bi gutxiago. Hala, “joera-aldaketa finkatzen da”, nabarmendu zuen Barne Ministerioak; izan ere, 2004 eta 2007 artean jaitsi egin zen aldi guztietako biktima-kopurua, baina Aste Santuan ehun biktima baino gehiago zeuden. Azken bi urteetan, ordea, heriotza-kopurua 50etik beherakoa izan da, eta zauritu larrien kopurua, berriz, aldatu egin da. 2006an 590 izatetik 2010ean 223 izatera igaro da.\nMartxoaren 26tik apirilaren 5era, 14,6 milioi joan-etorri egin ziren errepidez, 2009an baino 200.000 gehiago, hau da, hasierako aurreikuspenarekiko %1,3, 14,4 milioi. Aste Santuko operazioaren lehen fasean, ostiraletik igandera, %2,5eko jaitsiera izan zen desplazamenduetan, eta hori konpentsatu egin zen asteazken (+%5,2) eta ostiral santuko (+%7,6) igoerekin.\nEgun bakoitzeko hildakoen kopurua 4,2koa izan zen, edozein astetakoa bezalakoa, nahiz eta joan-etorri kopuru handia izan. 2007ko Aste Santuan 9,9 pertsona hil ziren egunean, eta 2003koan 12,4. Egunik txarrena Erramu Igandea izan zen, bederatzi lagun hil baitziren. Istripu-tasa txikieneko egunak Ostiral Santua eta Pazko Astelehena izan ziren, hildako bakar batekin.\n2007ra arte, 100 hildako baino gehiago izan ziren beti oporraldi horretan. 2008an, 64ra jaitsi zen, eta 2009an, 46ra. Horrela, Aste Santuko istripu-tasaren bilakaera normalizatu egin da, eta urteko joera orokorrari egokitu zaio. Errepideko urteko istripu-tasa% 55 jaitsi da 2003tik 2010eko apirilera bitartean, 24 ordura. Aste Santuko istripuak %63 jaitsi dira 2003tik 2010era.\nBarne ministroak, Alfredo Pérez Rubalcabak, adierazi zuen biktimen %52 “abiaduragatik, seinaleekiko errespeturik ezagatik eta entretenimenduagatik” hil zirela. 23 irteeretatik 11 gauez izan ziren eta bost arratsaldeko lehen orduetan. Gainera, bizitza galdu zuten hamar pertsonak ez zuten segurtasun-uhalik, eta %16 gauez ibiltzen ziren bideetan, elementu islatzailerik gabe. Pérez Rubalcabak ez zuen baztertu kontzientziazio-kanpaina egitea.\nHildako gehien izan zituen adin-taldea 35 eta 44 urte artekoa izan zen, eta 12 pertsona hil ziren (%27). Ondoren, 25-34 urteko taldea izan zen: 8 hildako (%18) eta 15-24 urtekoak (%16).\n2010eko lehen hiruhilekoa\nAurtengo urtarrilaren 1etik martxoaren 31ra bitartean 344 pertsona hil ziren, aurreko urteko aldi berean 459 pertsona hil zirelarik, hau da, %25eko jaitsiera. Batez beste 3,83 lagun hil ziren errepidean. Barne-ministroak esan zuen otsailean “atipikoa” izan zela; izan ere, eguraldi txarra egin zuen, eta jendea ez zen atera. Horregatik, “ilusoriotzat” jo zuen urte amaieran heriotza-tasa jaistea. Lehen hiruhileko honetan, gainera, 37 pertsona hil ziren moto-istripuetan, iazko epe berean baino 24 gutxiago.\naste erregistratu hildakoak pasado-eu santu


UPV/EHUk funtsezko zerbitzuak ezarri ditu, aurrez aurreko jarduera etenda dauden aldirako - Info - UPV/EHU\nUPV/EHUk baimena emango die ikasleei salbuespenezko baldintzetan ikastegietara sartzeko\nProfil metaboliko osasuntsua: teoriatik benetako egoerara\nGURE LEIHOEN BESTE ALDEAN: 40aldi eta ondoko faseetako irudiak (XXIV)\nInprimatu UPV/EHUk funtsezko zerbitzuak ezarri ditu, aurrez aurreko jarduera etenda dauden aldirako\nUPV/EHUk funtsezko zerbitzuak ezarri ditu, aurrez aurreko jarduera etenda dauden aldirako\nNeurriak martxoaren 16ko 15:00etan jarriko dira indarrean, eta hala jarraituko dute beste ebazpen bat egon arte duen artean\nEuskal Herriko Unibertsitateak aurrez aurreko jarduera guztiak eten zituen martxoaren 14an. Gaur, martxoak 16, errektorearen ebazpen batek ezarri ditu pertsonalaren presentzia beharrezko izango duten funtsezko zerbitzuak.\nFuntsezko zerbitzutzat hartu direnen artean hauexek daude, besteak beste: errektore taldearen jarduera; ikastegietako zuzendaritza eta dekanotzak; gerentzia; instalazioen eta horniduren mantentzea; Prebentzio Zerbitzuko osasun arloa; erabiltzen diren local eta instalazioen garbiketa; eta segurtasuna.\nZerbitzu horietako arduradunek zehaztuko dute, beharrezkoa balitz, zein langilek egin beharko dituzten ezarritako lanak modu presentzialean eta egiteko ezinbesteko denbora. Langile horiek eraikinetara sartu ahal izango dira, unibertsitateko txartela erabilita, eta saihestuko dute jendea pilatzea. Langileak salbuetsi ahal izango dira jardun presentzialetik arrisku taldeetakoak badira eta, legezko zaintza dela eta, 12 urtetik beherako pertsona bat edo ezintasuna duen pertsona nagusi bat badute bere ardurapean.\nPrebentzio Zerbitzuaren bitartez bermatuko da langile horien segurtasuna eta osasuna babesteko gomendio eta neurri eraginkor guztiak beteko direla.\nUnibertsitateko erregistroa itxita egongo da eta tramiteak Erregistro Elektronikoan egingo dira.\nDena den, unibertsitateko zerbitzu gehienak telelanaren bidez eskainiko dira. UPV/EHUko langile guztiak bide telefoniko edo telematikoz lokalizatzeko moduan egon beharko dira.\nBertan behera geratzen da lanorduen kontrola martxoaren 16tik, astelehena, alarma egoerak dirauen artean.\nInformazio zehatzagoa izateko, errektorearen ebazpenera jotzea gomendatzen da: [irakurri erabakia]\nUPV/EHUk webgune berezi bat prestatu duela gogorarazten dizuegu, unibertsitateko kideei koronabirusari eta horrek unibertsitate-jardueraren alderdi guztietan duen eraginari buruzko berri, gomendio, berrikuntza eta argibide guztiak emateko.


Inasatik makinak eramatea eragotzi du langile harresiak | Euskal Herria | Berria\nInasako langileak, "harresia" eginda. / Idoia Zabaleta/ARP\nInasa irekirik mantentzeko aukerak badaudela iritzita, makinak ez eramateko harresia sortu dute ehun lagun inguruk Irurtzunen (Nafarroa). Ez dute makinarik eraman, eta, beraz, "garaipen txiki bat" izan dela esan du Gaizka Uharte LABeko kideak . Langileek materiala eramatera joan diren lagunak gelditu egin dituzte. Horren ondorioz, Guardia Zibila agertu da, eta erosleen autoak miatu dituzte. Harresia egin duten langileei esan diete ez dutela gaitasunik "ofizioz jokatzeko", baina helburua lortu dute. Uhartek politikarien "utzikeria" salatu du. "Guri ez dagokigun lan bat egiten ari gara: enplegua babesten ari gara".\nMakinak ateratzea "irregularra" dela dio Uhartek, eta eraman ez ditzaten borrokan jarraituko dutela azaldu du. "Benetan badago aukera Inasa irekita mantentzeko, baina ezin dituzte makinak eraman". Inbertitzaileren bat egon daitekeela esan du LABeko kideak, eta hurrengo egunak "giltzarri" izanen direla uste du. "Inbertitzaile bat egotea erabakigarria da, babes soziala egon badelako". Gainera, eskaintzarik balego enplegua lehenetsiko litzatekeela esan dietela nabarmendu du LABeko kideak. Oraingoz haima bat muntatu dute makinak 24 orduz zaintzeko.


San Bartolome eguna ospatzeko auzo-bazkaria egin dute Mazmelan - Eskoriatza - Goiena.eus\nSan Bartolome eguna ospatzeko auzo-bazkaria egin dute Mazmelan\nImanol Beloki 2015-08-30 20:25\nMazmela auzoko auzotarrak San Bartolome eguneko auzo-bazkarian.\nEskoriatzako Mazmela auzoko jaia abuztuak 24a, San Bartolome eguna da. Egun hori ospatzeko auzo-bazkaria egin zuten atzo auzotarrek Basauria Elkartean. 40 lagun inguru batu ziren bertan, batez ere, bazkaltzeko, eta bide batez auzotarrak batu eta bizilagunen artean egun atsegina igarotzeko.\nIaz, pilota partiduak jokatu zituzten goizean goizetik, baina aurten ibilaldi txiki bat egiteko aprobetxatu dute auzotar batzuek. Gosea egin ondoren, bazkaria Catering batek prestatu zuen eta menu bikaina izan zuten gainera; entsalada, frijituak, bakailaozko piper beteak, legatz arrautzaztatua eta amaitzeko izozkia flanarekin.\nBazkal ostean, gaztetxoak izan ziren protagonista, izan ere; urezko globoekin bata-besteari bustitzen ibili ziren, pilotan jolastu zuten, eta piñata ere izan zuten.\nErleak etxafuegoak botatzean\nJai egunari hasiera emateko etxafuegoak bota zituzten auzotarrek. Bota zituztenean inguruko zuhaitz batetik erleak irten ziren zaratarengatik, eta bertan zeuden lau lagunek ziztada jaso zuten ezer larririk gertatu barik.


Bisita gidatuak eta ibilbideak | Zenbat Gara\nEuskara ezagutzea ez da hizkuntza ikastea bakarrik. Ezagutza gramatikala esperientziaren parte bat da. Ondo dakigunez motibazioa eta erabilera prozesua azkartzen duten elementuak dira, elkar elikatzen duten elementuak direlako, biraka. Hortaz, gure jarduera guztiek, gurpil horri indarra eta abiada ematera bideratzen dira.\nBaina hizkuntza bat ezagutzeko, bere unibertso kulturala, bere mundu-ikuskera ere ezagutu behar da. Estreinakoz sartzen denak mundu berri eta interesgarri batekin egiten du topo. Ohiturak, historia, sinismenak… Alderdi soziologiko, antropologiko eta etnografiko liluragarriak dauzka euskararen unibertsoak.\nUrte askoan Bidaiari tailerra egin izan dugu gure tailerren artean, arrakasta handiz. Bilbo bera beste ikuspegi batekin, gai zehatz eta interesgarri batean edo bestean arreta jarriz, ezagutzen ez genuen hiria deskubritu izan dugu, gure botxoan bertan. Izena eman.\nIbilbideak\tInformazioaren bideak\nZenbat Gara ezagutu\nXXI. mendeko Bilbo\nBilbo, itsasoari begira\nBilbo idazleen luman\nAthletic-en bidea Bilbon\nBilboko harresien inguruan


Denboraldiko azken partidua irainak bizkarrean zintzilik jokatu dute futbol talde bateko jokalariek — Gaztezulo\nDenboraldiko azken partidua irainak bizkarrean zintzilik jokatu dute futbol talde bateko jokalariek\nDenboraldiko azken partidua irainak bizkarrean zintzilik jokatu dute futbol talde bateko jokalariek “Alma de Áfrika” (Afrikako arima) deitutako hirugarren mailako andaluziar futbol taldea etorkinez osatzen da gehien bat. Talde osoan bertako bost jokalari soilik daude eta horiek “atzerritarrak” izenez dira ezagunak. Taldean 12 herrialdeetako etorkinak nahasten dira, aniztasunaren sinbolo bizi. https://www.gaztezulo.eus/albisteak/denboraldiko-azken-partidua-irainak-bizkarrean-zintzilik-jokatu-du-andaluziako-futbol-talde-batek https://www.gaztezulo.eus/albisteak/denboraldiko-azken-partidua-irainak-bizkarrean-zintzilik-jokatu-du-andaluziako-futbol-talde-batek/@@download/image/1558980750_207094_1559022783_noticia_normal_recorte1.jpg\n“Alma de Áfrika” (Afrikako arima) deitutako hirugarren mailako andaluziar futbol taldea etorkinez osatzen da gehien bat. Talde osoan bertako bost jokalari soilik daude eta horiek “atzerritarrak” izenez dira ezagunak. Taldean 12 herrialdeetako etorkinak nahasten dira, aniztasunaren sinbolo bizi.\nCadizeko probintzian partiduetan zehar entzun behar izaten dituzten irain arrazistak salatzeko denboraldiko azpen partiduan kamiseten bizkarrean euren izenen ordez jasotzen dituzten irainak jarri dituzte. Kamisetetan “mono” (tximua), “negrata”, “esclavo” (esklabua), “simio” (zimino), “sudaca”, “sin papeles” (paperik gabea), “gorila”, “gitano” (ijito), “indio”, “nigga”, “moro”, “ilegal” (ilegala), “morenito” (beltzarana), “escoria” (zaborra), “inmigrante” (etorkina) eta “negro” (beltza) hitzak azaltzen dira. Horrelaxe paratu ziren argazkirako bost urteko ibilbidea duen taldeko jokalariak, irain horiek azalaraziz Omar, Bassirou, Eic, Abdoulaye, Osaivbie, Ivan, Issa Abdou, Mourtalla, Abdelmounim, Modou edota Mohamed bezalako izenak azaldu beharrean. Jasaten duten arrazismoa eta irainak salatzeko oso modu ikusgarria izan zen eta protesta kamiseta hauekin jokatu zuten denboraldiko azken partidua.\nEkimen honekin aldarrikatu nahi izan dute pertsonak direla eurak ere, bere izen, abizen, sentimendu, ilusio eta historiekin atzean. Balio beza sentsibilizazio kanpaina honek futbol partiduetan, baita profesionaletan ere, futbolari batzuek jasaten dituzten irain matxistak murrizteko. Gizarte hipokrita honi sekulako gola sartu dio talde andaluzak, jarrai dezala horrela!


Hondakinen gaikako bilketa sustatzeko estrategia onartu dute Pasaian | Pasaiako Hitza\nHondakinen gaikako bilketa sustatzeko estrategia onartu dute Pasaian\n2012/07/21\tEkonomia, Gizartea, Ingurumena, Politika, Udala\tNork Pasaiako Hitza Udalbatzarra egin zuten atzo goizean Pasaiako udaleko zinegotziek. Gai bakarra zuten aztertzeko: hondakinen gaikako bilketa sustatzeko estrategia bultzatzeko San Marko Mankomunitatearen eta Pasaiako Udalaren arteko lankidetza hitzarmena sinatzeko adostasuna lortzea. Hondakinen gaian Pasaian bi bloke daude, atez atekoaren alde daudenak, eta kontra. Eta atzoko udalbatzarrean hori garbi gelditu zen: hitzarmenaren alde Bildu eta Ezker Anitza EB (9 zinegotzi) agertu ziren, eta kontra, PSE-EE, EAJ eta PP (8 zinegotzi). Hortaz, aurrera atera zen proposamena.\nHitzarmen horren arabera, Pasaiako Udalak konpromisoa hartu du hiri hondakinen sorrera, eta bereziki bereizi gabe jasotzen dena, minimizatzeko. Hori lortzeko, hondakinak kudeatzeko funtzioen banaketa «beste modu batean antolatzeko» aukera jasota dago hitzarmenean, «dagokion hornidura ekonomikoarekin». Hortaz, hitzarmena betetzeko, «atez ateko sistema edo %70eko birziklatze tasak lortzen dituen bilketa ezartzearen apustua» egingo duela onartu du udalak.\nBide horretan, bai udalak bai San Markok hainbat konpromiso hitzartu dituzte, eta agirian agertzen denez, konpromiso horien iraupenak ez du mugarik.\nAtzoko udalbatzarrera herritarrak ere agertu ziren. Atez atekoaren aldekoek zein kontrakoek euren iritziak eman zituzten.\nEtiketak: hitzarmena, pasaia, san marko, udala, udalbatzarra Logging In...\tProfile cancel\nBerriketan.info Viewing item 1 to 5 (of 5 items) Irutxuloko Hitza wrote a new post, Xabier Vazquez: ‘Doritoak’, on the site Irutxuloko Hitza 3 hours, 18 minutes ago\nNik ez nuen oso gogoko Gipuzkoa, gipuzkoa.hitza.info. wrote a new post, Urkijo: non pausoa, han auzia, on the site Gipuzkoako Hitza 10 hours, 49 minutes ago\nEuskara, euskalgintza, naziogintza eta, oro har, euskal kutsua duen guztia jomugan hartua du Carlos Urkijok, Espainiako Gobernuak Araba, Bizkai eta Gipuzkoarako duen ordezkariak. Euskal erakundeek —berdin dio Gipuzkoa, gipuzkoa.hitza.info. wrote a new post, Euskal Herriko lehen Baso Eskola martxan jartzen ari dira Orendainen, on the site Gipuzkoako Hitza 10 hours, 49 minutes ago\n“Baso Eskola funtsean gela naturan izatea da, basoan. Natura izatea ikasgela, eta idaztea, irakurtzea, matematikak lantzea, talde kooperazioa eta gauza guztiak egitea inguruak ematen dizkigun baliabideak Gipuzkoa, gipuzkoa.hitza.info. wrote a new post, Etxegabetzeak eta Kaiku mamia, on the site Gipuzkoako Hitza 10 hours, 49 minutes ago\nDuela pare bat aste, “heteropatriarkatuaren kontrako borrokan proiektu politiko ausarta” abiatzera doan talde bat jendartean aurkeztu zen Donostian. Ekimenaren xedearekin bat natorrela idatzi nahi nuke, baina ez Gipuzkoa, gipuzkoa.hitza.info. wrote a new post, Festa, santa eskearen bueltan, on the site Gipuzkoako Hitza 10 hours, 49 minutes ago


Ardoa. Zieko Badaukazu zerikusirik\nTOKIA: Euskara/ Zieko/ Ekonomía/ Ardoa\nEltziegoko sistema sozio-ekonomikoa ardoaren inguruan dago antolatuta, dela mahastietan, dela ardogintzan edo ardoari lotuta sortu, eta gora doan turismoan. Eltziegon elkarrekin bizi dira mahastizainak, urteko ardoa egiten duten upeltegi txikiak, ardo ondua ekoizten hasi diren familia ardandegiak, upeltegi ertain eta handiak. Aukera hauek guztiek estilo abaniko zabala eskaintzen dute, urteko ardo samurretatik hasi eta egun hain ospetsuak diren kalitate maila ezaugarri duten ardoak.\nEltziegoko mahastien historia antzina- antzinakoa da, baina XVI. eta XVII. mendeetan izugarri hazi ziren mahasti-lurrak udalerrian barna, ekoizpena zazpi aldiz handiagoa izateraino. XIX. mendearen hasieran, Eltziegok 1,8 milioi litro ekoizten zituen, eta horrek egiten zuen Arabako Errioxako ardo ekoizlerik handiena.\nXIX. mendearen amaieran Frantzian izandako filoxera izurriteak areagotu egin zuen mahastien eta ardogintzaren hedapena. Mahatsondoak lurra irabazi zien beste labore batzuei, hala nola, olibondoari edota zerealei, eta urte gutxian, mahastien lurzorua 160 hektarea handitu zen. Horrela, 1880an ardo ekoizpena bi milioi litrora iristen zen eta mahastien lurzorua 1210 hektareara. Ia 100 urtez, Marqués de Riscal (1860an sortua) izan zen Eltziegoko mahastizain eta ardogileen eredua ezarri zuena, berak erosten baitzien mahatsa edota ardoa, eta berak ematen baitzien lanerako adinean zeuden hainbat biztanleri lan egiteko aukera. Nolabaiteko lazeria ekonomikoko hamarkada pare baten ondotik 70eko urteetako boom-a iritsi zen, eta horrekin, mahastizainen errentei on egingo zieten beste upeltegi batzuk ere bai.\nHorrela bada, egun, Eltziego tokirik ospetsuenetakoa da, bertako ardoen kalitatea dela eta. Bere jurisdikziopean dituen 16 km2etatik, %80 nekazaritza lurrak dira. Mahatsondo gehienak 430 eta 480 m bitartean daude landatuta, alde txikian, beraz. Kare lurrak dira, txiroak, sakonak eta harroak. Mahasti pribilegiatuak dira, ia-ia %90ean Tempranillo motakoak, % 4 baino gutxiago beste beltz mota batzuetakoak (Graciano, Mazuelo) eta, gainerakoak, barietate zuriak dira, Viura eta Malvasia pixka bat ere bai.\nEra honetan, egun, Eltziegok 275 mahasti eta ardogintza ustiategi ditu, nekazari batzuek jardun nagusi hori dutela, eta beste batzuek, denbora partzialean. Eltziegoko ustiategiek 1400 hektarea inguru biltzen dute; horietatik 1038 udalerrian bertan daude eta gainerakoak muga egiten duten herrietan.\nUpeltegi eta marka berriak, produkzioa handitzeko inbertsio itzelak, eta planta erakargarriak, berriak eta berritzaileak diseinatzeko izen handiko arkitektoengana jotzea, eskualdearen ezaugarri eta turismoaren deigarri bihurtu dira.\nEltziegon merkataritza eskaintza handia da eta enpresak ugari ere badira. Hazkunde inflexio garaia da orain, eta badira jakin-min turistiko handia sortzen duten proiektu nabarmenak.


David Karba: "Kultura segurua da" - etakitto.eus\nDavid Karba: “Kultura segurua da”\nMartxoaren 12a zen eta alarma guztiak pizten hasi ziren. Eguen hartan kultur agenda guztia nola erortzen zen ikusi genuen; bandek eta aretoek bertan behera utzi behar izan zituzten kontzertuak eta ikuskizunak. “Oso luze ez joatea espero dugu”, esaten genuen. Asteburu hartan bertan ‘Arima’ taldearen kontzertua prestatzen ari ginen Ez Doken. Gogo handia genuen, hurrengo asteetarako agenda izugarria prest genuelako.\nHala ere, egoera horretan ikuskizun hura eta gero etorriko zirenak bertan behera laga behar izan genituen. Barixaku hartan, martxoaren 13an, tabernako ateak itxi genituen eta arima pixka bat erori zitzaigun.\nOrdutik zazpi hilabete pasa dira eta egoerak okerrera egin du. Zazpi hilabete hauetan sektore asko gutxietsi egin dituzte. Zazpi hilabete hauek zalantzazkoak izan dira kulturaren sektorearentzat eta, egoera ikusita… berdintsu jarraituko dugu. Bihotzean min egiten dit lagunak eta sektoreko kideak lan egin gabe, laguntza barik eta etorkizun grisaren aurrean ikusteak. Aforo murriztuarekin arauak eta segurtasun-neurriak betetzen dituzten ikuskizunak bertan behera laga dituzte. Gainera, egunerokoan egiten ditugun gauzen % 90a baino hiru aldiz seguruagoak dira. Lanera joan eta autobusean edo metroan bidaiatzea baino seguruagoak dira, ziur. Gauzak horrela, erabat imajinaezina da zerumugara begira jarri eta lehen bezalako kontzertu bat irudikatzea. Baztertu egiten dut aukera hori. Eta, bitartean, Kultura Ministroak arreta gehiago jartzen dio Messiren etorkizunari bere lana egiteari baino.\nGasteiztik Eibarrera beteta doan autobusean idazten dihardut artikulu hau eta zalantzak ditut autobus honek amildegira bultzatu dituzten beste sektore kaltetu batzuk hartu dituzten segurtasun-neurriak betetzen ote dituen.\n« “Tele-lana” (Lorea Arakistain) Hasi dira Merkatu kaletik Ibarkurutzeraino doan kale zatia konpontzen »


Zortzi Covid-19 positibo berri antzeman dira adinekoen egoitzetan - Artikulua - Gipuzkoa ETORKIZUNA ORAIN\nEider Mendoza foru bozeramaileak jakinarazi du, guztira 5.425 adineko pertsona artatzen diren Gipuzkoako 65 egoitzetan bildutako azken datuen arabera, atzo baino zortzi positibo gehiago eman direla. Guztira 76 dira egoitzetan gaixotutako pertsonak, eta 13 desgaitasuna duten pertsonen baliabideetakoak. Positibo berriak eman dira Ordiziako San Jose egoitzan, sei positiborekin, bat Arrasateko Iturbide egoitzan, eta bat gehiago Eibarko Egogain egoitzan, non lau diren guztira birusak kaltetutako pertsonak. Atzoko datuekin alderatuz, pertsona bat gehiago ospitaleratu da, bost direlarik guztira, eta lau gehiago eraman dira Gurutze Gorriaren egoitzara, non 16 pertsona dauden.\nBeste alde batetik, bozeramaileak gogorarazi du Gipuzkoako Foru Aldundiak, udalekin, hirugarren sektoreko elkarteekin eta Osakidetzarekin batera, kale egoeran dauden pertsonen arreta indartzen jarraitzen duela. “Udalen eta gizarte eragileen arreta baliabideak indartzen jarraitzea da helburua, horrela, testuinguru honen aurrean, egoera zaurgarrietan eta babesgabean dauden pertsonak babesten jarraitzeko”. Horregatik, Hondarribiko aterpetxea bideratzeaz gain, Orioko aterpetxea ere erabiliko da egoitza-bazterketa egoera larrian dauden pertsonentzat. Era horretan, “Caritasen Hotzaldi baliabideari laguntza emango diogu eta gaur bertan 20 pertsona eraman dira Orioko aterpetxera”, azaldu du Mendozak. Zarauzko aterpetxea prestatzeko lanean ari dela ere gehitu du.\nBestalde, Eider Mendoza foru bozeramaileak, atzo Emakunde bortizkeria matxistaren inguruan emandako informazioa izan du hizpide, kontuan izanda emakumeen aurkako biolentziaren kasuak erdira murriztu direla azken egunotan EAEn. Mendozak azaldu duenez, larrialdiaren hasieratik komunikazio eta koordinazio bideak indartu ditu Foru Aldundiak, Emakunde eta Eusko Jaurlaritzarekin oro har, eta udalekin, konfinamenduak irauten duen bitartean balizko bortizkeria kasuak jasan ditzaketen emakumeen arreta egokia “bermatu eta indartu” asmoz. Gogoratu duenez, gainera, martxan daude bortizkeria matxistaren biktimak artatzeko zerbitzuak eta harrera zentroak, beti ere beren jarduera osasun gomendio eta protokoloetara egokitu ondoren.\nKonfinamendu egoera honetan, gizarteari dei egin dio foru bozeramaileak, beren etxeetatik hiritar gisa inguruan egon daitezkeen balizko bortizkeria kasuen aurrean “konpromisoari eutsi” diezaioten. Gainera, foru bozeramaileak gogorarazi du emakumeen aurkako biolentziaren presazko arretarako eta harrerarako zerbitzuak indarrean daudela. Bortizkeria matxista kasuen aurrean, biktima zein herritar oro kontaktuan jarri daiteke norbere udalerrietako gizarte zerbitzuekin, nahiz 900 840 111 telefonora deituz. Azpimarratu du, bereziki, 112 larrialdietarako APPak egoera honetan izan dezakeen “baliagarritasun handia”. Izan ere, telefono deirik egin gabe edozein emakumeri laguntza eskaini diezaioke aplikazio honek. Hitz egiteko zein entzumeneko arazoak dituzten pertsonentzat egokitua dago, gainera, eta eskaera egiten duen emakumea GPS bidez lokalizatzeko aukera eskaintzen die segurtasun indarrei.


IBILBIDEAREN ALDAKETA. ANTOLAKUNTZAREN AZALPENAK.\nBehobia-Donostiaren antolatzaile den Fortuna Kirol Elkarteak lasterketaren 1979tik aurrera (35 edizio) ohiko ibilbidea izan dena aldatzea erabaki du aurtengoan eta lasterketaren hasieratan, 1919 eta 1963 bitartean (14 edizio) izan zenera bueltatuz. Azken hau ezin izan zen berreskuratu bere garaian N-1 errepidetik zihoalako eta orduan trafiko handia zuelako eta ez zuen beste aukerarik.\nAldaketa honek oraingo ibilbidea Gaintxurizketako igoeraren hasieratik aldatzea dakar, ezker aldetik igoko baita gero Errenteria herri barrura sartzeko, Kaputxinoseko aldapatik pasa Pasai Antxo eta Buenavistatik pasatu eta Mirakruzeko aldapa erdian ohiko ibilbidearekin bat egiteko. Beraz ez da igaroko Lezoko errepide gora beheretsutik eta Pasaiako Portutik.\nIrteeran ere aldaketak egingo dira, ibilbide berria luzeagoa denez irteera puntua 700 metro aurreratuko da 20 kilometro zehatzeko ibilbidea egiteko. Gaur egungoak 19.870 ditu. Ibilbidea ez da hain gora beheretsua, baina aldiz goranzko desnibela handiagoa da, oraingo 164 metrotatik 192 metrotara pasatzen delarik.\nHala ere antolakuntzatik argitu nahi da etorkizunari begira ez dela behin betiko erabakia eta “proba pilotu” bezala hartzen dela, lasterketaren ondoren ateratzen diren ondorio eta iritzien bidez hartuko dela 2015ko lasterketarako erabakia. Ikusi hemen ibilbidea.\n50 edizio berezi hau aukeratu da aldaketa egiteko, baina arrazoiak ez du zerikusirik ospakizunarekin, lasterketa igarotzen den herri batzuen segurtasuna hobetzeko argudioarekin egiten da, Lezo, Pasai Donibane eta San Pedro, Trintxerpe eta Bidebietako auzoak lasterketa eta itsasoaren artean geratzen dira ordu batzuetan eta irteera eta aukera gutxirekin, horrek herritarrei mugikortasun arazoak sortzeaz gain, batez ere arrisku bat suposatzen du herritar eta lasterketarentzat larrialdi kasuetan herri horietatik sartu irtenak lasterkarien zehar direlako.\nOrdezko ibilbide aukera honen azterketa asko egin dira antolakuntza, segurtasun ordezkariek eta baita Behobia urtero korrika egin eta esperientzia internazional askodun korrikalarien aldetik ere, ondorioak oso garbiak izan direlarik egiteko eragozpen larririk ez delako aurkitu inongo kasutan. Honek Fortuna kirol elkartea aurrera egiteko erabakia indartu du aurtengoan aldaketa aurkezteko. Gainera, antolakuntzatik, onura aipagarriak aurreikusten dira lasterketa eta parte hartzaileentzat. Hala nola:\nIrteeran leku gehiago lortzen da eta errepide erdiko edo medianak saihesten dira. Irteera zuzengune handi batean dago eta beraz ordenatuago eta politagoa.\nIrteerak duen lekuak hurrengo urtetan 20 kilometro zehatzetako ibilbidea mantentzea ahalbidetzen du.\nHerri barrutik kilometro gehiago izanik ikusle gehiago izango dezake eta korrikalarien medikuntza arretak errazago eta azkarrago egingo dira. Seguruagoa da ere herri barruetan ibilgailuak abiadura txikiagoan doazelako.\nIbilbide hau eskualdean dauden bi tren operadoreen ondoan doa eta parte hartzaile zen ikusleek zerbitzu gehiago izango dute.


Privy: hazi zure lineako dendako salmentak merkataritza elektronikoko marketin plataforma oso honekin | Martech Zone\nMerkataritza-plataforma ondo optimizatu eta automatizatu bat edukitzea merkataritza elektronikoko gune bakoitzaren elementu kritikoa da. Merkataritza elektronikoko marketin-estrategiak mezularitzari dagokionez abiarazi behar dituen funtsezko 6 ekintza daude:\nHaz ezazu zure zerrenda – Zure zerrendak hazteko eta eskaintza erakargarria eskaintzeko ongietorri deskontua, biraka irabaziak, hegaldiak eta irteera asmo kanpainak gehitzea funtsezkoak dira zure kontaktuak hazteko.\nKanpainak – Ezinbestekoa da ongietorri-mezuak, etengabeko buletinak, sasoiko eskaintzak eta emisio-testuak bidaltzea, eskaintzak eta produktu berriak sustatzeko.\nBihurketa – Bisitari bati produktu bat saskian ateratzea ekiditea deskontua eskainiz bihurketa-tasak handitzeko modu bikaina da.\nSaskia uztea - Bisitariei produktuak gurdian zeudela gogoraraztea ezinbestekoa da eta, agian, marketin automatizazio taktika guztien errendimendurik handiena du.\nCross-sell kanpainak – Antzeko produktuak gomendatzea modu bikaina da bisitarien saskiaren balioa handitzeko eta salmenta gehigarriak bultzatzeko.\nTop Bar Eskaintzak – Zure webgunean azken salmenta, eskaintza edo produktuaren gomendioa sustatzen duen goiko nabigazio-barra izateak konpromisoa eta bihurketak bultzatzen ditu.\nBezeroaren irabazpena – Bezero batek zuri erosten dizunean, orain itxaropen bat ezarrita dauka eta berriro erostera eramatea errazagoa da. Atzeratutako abisu edo eskaintza batek bihurketak eragingo ditu.\nErosketa Jarraipena – Iritziak funtsezkoak dira merkataritza elektronikoko gune guztietarako, beraz, berrikuspena eskatzen duen, produktuak iradokitzen duen edo eskerrak emateko jarraipen-mezu elektroniko bat edukitzea modu bikaina da zure bezeroak arduratuta mantentzeko.\nTxantiloiak – Ezagutzen diren txantiloi frogatuak irekiak, klik-emateak eta bihurketak bultzatzen dituztenak ezinbestekoak dira, marketinek eurena ikertu edo garatu behar izan ez dezaten.\nMerkataritza elektronikoko marketin plataforma pribatua\nPrivy-k ezaugarri horietako guztiak eskaintzen ditu zure merkataritza elektronikoko marketin-plataforma osoa eskaintzeko Shopify denda.\nprivy plataforman berrikusiena da Shopify Aplikazio denda... 600,000 denda baino gehiagorekin euren plataforma erabiltzen! Plataforma merkeenetako bat izateaz gain, Privy-k lineako baliabide bilduma zabala ere badu zure lineako denda hobeto merkaturatzen ikasteko.\nErregistratu ez bazaude ere, oso gomendatzen dizut erregistratzea eta Privy's jasotzea Merkataritza elektronikoko oporretako egutegia. Deskargatu, inprimatu eta eskura eduki dezakezun egutegia da... oharrak egiteko tokia ere badu. Gainera, posta elektronikoz bidaliko dizkizute hileroko abisu eta abisu inspiratzaileekin, beste oporraldi bat galdu ez dezazun.\nSaiatu Privy doan\nDibulgazioa: nire afiliatuen estekak erabiltzen ari naiz privy Shopify Artikulu honetan.\nTags: eskuratzegurdia abandonatzeagurutzatutako salmenta kanpainakbezeroak irabazteamerkataritza elektronikoko kanpainakecommerce posta elektronikoaecommerce posta elektronikoaren txantiloiake-commerce berrikuspenakposta elektronikoaren automatizazioaEmail Marketingposta elektronikoaren txantiloiakbihurketa handituzerrendaren hazkundealinean erosketalineako erosketa kanpainakprivyproduktuaren gomendioakerosketaren jarraipenaGurekinShopifyPlusSMSbira-irabaziharpidedun eskuratzeagoiko barragoiko nabigazio-barra


Mugikortasuna - Bizkaia 21\nEgunetik egunera gehituz doa turismoen bidezko garraioa eta horiek kontsumitzen dute petroliotik eratorritako erregairik gehiena (gasolina). Negutegi-efektua eragiten duten gasak isurtzeaz gain (CO2), beste konposatu batzuk ere sortzen dira errekuntza prozesuetan, eta horiek dira, hain zuzen ere, hiriguneetako airea kutsatzen duten eragile nagusiak, osasunerako eta ingurumenerako dakartzan ondorio guztiekin.\nHorregatik, aukerarik onena eta gomendagarriena garraio publikoa eta garraiobide alternatiboak (oinez eta bizikletaz ibiltzea) erabiltzea da; hala ere, ibilgailua erostea erabakiz gero, zenbait aholku hartu beharko genuke kontutan:\nAutoa erosten dugunean, gure beharretara egokitzen den modeloa aukeratu eta kontsumo etiketa (466 KB); hor agertuko zaigu zer erregai-kontsumo duen eta zenbat CO2 isurtzen duen. Ibilgailu hibridoez gain, gaur egun badira merkatuan auto eta motozikleta elektrikoak ere. Ondoko helbidean daukazu merkatuko auto guztien ingurumen-ezaugarriei buruzko informazio eguneratua: IDAE\nAutoa erabiltzea ezinbestekoa baduzu, ahal den guztian martxa luzeetan eta bira gutxiko erregimenean ibili gidakera eraginkorra (2.8 KB)\nAldian behin pneumatikoen presioa begiratu, beharrezkoak ez diren osagarriak kendu (autoko parrilla), ez eraman alferreko pisurik, aire girotua neurrian erabili eta ez ibili abiadura handian. Horrela, asko aurreztuko duzu erregaitan (isurpen gutxiago eraginez) eta segurtasunean irabaziko duzu.\nSaiatu bigarren eskuko autoen piezak erabiltzen ibilgailua konpontzen denean.


Elkarrizketa: Mikel Gonzalez. (Errealeko jokalaria): Oraindik golarekin amesten nabil - Euskonews\nEUSKONEWS GAZTEaren 100. zenbaki honetarako, futbolari gazte honekin solasaldia egitea pentsatu genuen. Kontaktua egin eta inongo eragozpenik gabe, Zubietara gonbidatzen gaitu entrenamendu ostean lasai hitz egiteko aukera emanez. Errealekoa sentitzen da, eta beretzako zorte handia da lehenengo taldeko kide izatea. Guretzat, bera moduko pertsonarekin zenbaki berezi honetarako kontatu ahal izatea, pribilegio bat. Bere esperientziari buruz hitz egin digu. Futbolaria izateaz gain, ikasketak ere egin dituzu. Hala da. Selektibitatea amaituta, bi modulu egin nituen, Administrazio eta Finantzak bata eta TAFYD bestea. Ondoren, EHUk Donostian duen campusean Gizarte Hezkuntza ikasten hasi nintzen, baina ez nuen amaitu eta egia esan pena ematen dit. Orain, Errealean ingeles eskolak hartzen ditugu eta gustura nabil. Gaztetatik hasi al zinen futbolean? Beste umeei bezala futbolean jolastea gustatzen zitzaidan, eta ikaskideekin aritzen nintzen jolas–orduan eta. Gainera, herriko torneo txikietan aritzen nintzen, auzo desberdinen kontra jokatuz. Ondoren, Errealeko ikuskatzaileak etorri eta proba batzuk egin zizkidaten Zubietan. Zenbat urte zenituen? Txikia nintzen oraindik. Ni ez naiz inoiz Arrasateko futbol taldean –Mondran– aritu, zuzenean Errealean hasi bainintzen; hamar edo hamaika urte izango nituen eta urtebetez A?organ jolastu arren, beti aritu naiz talde honetan. Oroitzen al duzu lehenengo taldearekin egindako debutaz? Noski! Gainera ez zen amestutako debuta izan, Mallorkan jolastu genuen eta 5–2 galduta etorri ginen bueltan. Baina aurreneko aldi hark ikasteko eta zertan hobetu behar nuen ikusteko balio izan zidan.\nKonta iezaiezu gure irakurleei nolakoa den entrenamendu egun bat. Gaur moduko egun baten –asteazkena– goizez entrenatzen dugu. Ni Arrasaten bizi naiz eta 8:30ean esnatu, gosaldu eta Donostiarantz abiatzen naiz. 10:15etan irteten gara zelaira eta batzuetan bi orduz –bestetan arratsaldez ere ibiltzen gara– entrenatzen dugu. Ondoren, astean bi egunetan ingeles eskolak ditugu, 12:30etatik 13:30etara. Arrasaten bazkaltzen dut eta normalean arratsaldetan jai izaten dut, lagunekin ibiltzeko edota beste edozertarako aprobetxatuz. Eta zer–nolako giroa daukazue taldekideen artean? Etengabe jende berria iristen da, futbolean horrela izaten baita. Hiru urte daramatzat lehenengo taldean eta momentu honetan gazte asko gaude, euskaldunak ere ugari eta giro atsegina sortu da. Iritsi berriek orokorrean ez dute arazorik edukitzen, guk harrera ona egiten diegu eta ongi egokitzen dira taldera. Gaur egun atzelari moduan jolasten duzu. Bai, baina jolastu izan dut baita erdilari moduan ere eta noski, txikitan aurrelaria izan nahi nuen, golak sartzeko–eta. Baina beno, entrenatzailearen erabakia da eta nire postua da orain. Jolasten dudan bitartean, pozik! Atzelari on batek zein ezaugarri izan behar ditu? Beti eduki dute gogorrak izatearen, golpeak ematen dituztenaren eta zatarrak direnaren fama (barre). Ez, hori lehengo futbolean ematen zen, gaur egun taldeak, eta oro har entrenatzaileak bilatzen duenaren araberakoa izaten da: baloi luzeak pasatzea... Ez dira hiru ezaugarri zehatz. Zaila al da area barruan faltarik ez egitea? Egia esan, badakizu penaltia adieraziko dizutela falta eginez gero, eta ez dagoela atzera bueltarik. Gainera, barneratuta daukagu ezin garela area kanpoan bezala aritu, baina beno, egin egiten dira! Eta txartel gorririk atera dizute inoiz? Nola ez! Egia da ez nautela askotan kanporatu, baina atzelaria izanda arrisku hori daukat. Gola aipatu duzula, amestuko duzu aurrenekoarekin, ezta? Bai, bai, oraindik amesten nabil. Tamalez lehenengo taldearekin ez dut golik sartu. Noski, ez da aurrelarien lana soilik, atzelariona ere bada, eta horregatik igotzen gara beste atera falta zein kornerretan. Laster iristea espero dut! Eta non nahiko zenuke izatea? Egia esan berdin dit, ez nago aukeratzen hasteko moduan! Gola, gola da eta momentu honetan ederto etorriko litzaidake sartzea. Mikel, Euskonews Gaztearen kamisetarekin. Zelaian egoten den zaratarekin, entzuten al dituzue entrenatzailearen aginduak? (Barre) Bai, entzuten da, nahiz eta askotan ez duzun aditu nahi zer dioen! Anoetan adibidez entzuten dira oihuak, baina harmailak gertuago dituen beste zelai batetan konplikatuagoa izaten da. Hala ere, nire ustez kirolari batek aulkira begiratzen ez duenean ezentzunarena egiten du gehienetan... Eta publikoa entzuten duzu? Dudarik gabe. Txistuak direnean onartzen jakin behar da eta etxean jotzen badizute, gogorragoa egiten dela argi dago; txaloak beti daude ongi, edozein tokitan gustura jasotzen baitira. Baina zirko honen parte dira biak, eta onartu egin behar ditugu. Bigarren mailaz hitz egin dezagun. Errealeko lehenengo taldera iritsi nintzenean lehenengo mailan geunden, eta zoritxarrez bigarren mailara jaitsi ginen. Gugatik izango balitz, ez ginateke egoera honetan egongo. Orain daukagun eginbeharra hau aldatzea eta Erreala dagokion tokian ipintzea da. Bigarren mailatik irtetea zaila dela esaten dute. Bigarren mailan 22 talde gaude, horietariko 10–13 egon zitezkeen lehenengo mailan jolasten, baina soilik hiruk igotzen dute kategoriaz. Beraz, parekotasun handiak egoten dira; jakina, guk geureari begiratu behar diogu eta ekainean igotzeko aukera badaukagu, fenomeno! Hala ere ezin gara ekainari begira egon hurrengo partidua irabazten ez badugu... Badaukazu idolorik? Egia esan orain ez, baina hamabi urte nituenean Javi Gracia Errealeko jokalaria nuen gustuko eta nik uste inori gustatzen ez zitzaiolako egin nintzela bere zale (barre). Hala ere, atsegin dudan jende askoren zertzeladak hartzen ditut, eta ez bakarrik futbolean. Gaztea zara; gauza asko alboratu dituzu futbolean aritzeko? Uko egin behar izan diet hainbat gauzei, bai. Nire lanbidea denez, orain onartu egiten dudan egoera da. Gogorragoa izan zen 16–17 urte nituenetan, ez bainekien ofizio hau edukiko nuen etorkizunean. Eta ez bakarrik gauez irteteko kontuetan –noski, gaztetasunaren parte da– baita mendira joateko plan bat egiterako orduan, esaterako; zuk partidua daukazu eta ezin zara lagunekin egon. Kostatu zitzaidan moldatzea, baina apustu fuerte bat egitean datza; nire kasuan ongi irten zen, gustuko dudan zerbaitetik bizi naiz eta zorteduna naizela pentsatzen dut. Esan, zer egiten duzue bidaietan denbora pasatzeko? Bigarren mailan autobusean bidaiatzea egokitu zaigu gehien bat eta gauza ugari egin ditzakegu: musika entzun, musean jolastu, liburuak irakurri... Badago eguneroko bizimoduan erabiltzen duzun futboleko aspekturen bat? Taldean 22 jokalari gaude, gehi entrenadore, utilero, masajista... Azken batean familia bat bezala gara eta elkarbizitza bat da, egunerokotasun bat dago. Bai, azkenean zure bizitza pertsonalari aplikatzen dizkiozu hainbat gauza –talde lana, esaterako– eta beste harreman batzuetarako balio dizu. Partiduen ostean kamisetak elkartrukatzeko ohitura dago. Baina eduki nahiko zenuke bereziki norbaiten elastikoa? Normalean irabazten dugunean gehiago eskatzen dira, galtzerakoan ez baitugu ezertarako gogorik edukitzen, baina nik ez ditut asko eskatzen. Bestalde, egia da kamiseta batzuk gordetzen ditudala, taldekideenak esaterako. Claudio Bravoren Txileko edota Abreuren Uruguayko selekzioetakoak ditut etxean. Zergatik? Badakidalako beste modu batera ezingo ditudala lortu, suposatzen baita ez dugula haien kontra jolastuko; oroitzapen gisa polita da. Euskal Herria eta Euskal selekzioa; polemika izenaren inguruan. Nik uste dena esanda geratu zela, komunikatu bat atera genuen horren gaineko gure iritzia emanez; eta azkenean ez zen jolastu. Beraien arrazoiak izango zituzten, guk geureak genituen bezala. Jarraitzaile taldea ere badaukazu, Gontxa Taldie. Bai! Lehenengo mailan nengoela nire koadrilakoek sortu zuten taldea da, eta ondoren Arrasateko lagun gehiago gehitu zitzaizkien. Nire izena daraman taldea da, animatzera joaten direnak... Sekulako ilusioa egiten dit! Orain hasieran baino gutxiago gerturatzen dira partiduetara, baina ez da derrigorrezkoa, zurekin nor dagoen badakizu eta. Futbolaz gain beste afiziorik? Ez daukat nabarmenduko nukeen bat, lagunekin egotea, musika... Zein musika mota? Zirrara eragiten didan edozein abesti edo talde. Rock and Rola, punk–rocka, Oi! ... Arrasaten gainera, mugimendu hori barruan eramaten da, musika estilo horiek jorratzen dituen jende asko baitago. Errealean ikusten al duzu zure etorkizuna? Ba 2010 urtera arte daukat kontratua. Oso pozik nago hemen, nire bihotzeko taldea da. Futbolarion bizitza motza da, eta ez dakizu eskaintzak nondik etorriko diren eta ezta non amaituko duzun. Nire taldea da Erreala, eta hori garrantzitsua da. Zer esango zenioke futbolean hasten den gazte bati? Sakrifizioa lanbide honen parte da eta jakin beharko luke gauza batzuei ezetz esan behar zaiela eta esango nioke bere buruari galde diezaiola horretarako prest ote dagoen. Bestaldetik, etxekoen laguntza eta lagun onak izatea garrantzitsua da; izan ere, pixka bat nabarmentzen duzun momentuan goraipatzen hasten dira lanbide honetan eta inportantea da hankak lurrean edukitzea. Mikel Gonzalez (Arrasate, 1985eko irailaren 24a) Nahiz eta hiru urtez futbol kontuengatikDonostian bizi izan zen, gainerako urte guztiak Arrasaten eman ditu bizitzen. Administrazio eta Finantzak, eta TAFYD moduluak ikasi ostean Gizarte Hezkuntza hasi zen ikasten, baina utzi\tegin zuen. 2005ean lehenengo taldean aritzeko deitu zuten eta gaur arte. Atzelari moduan jokatzen du eta 70 partidu baino\tgehiagotan jolastu du.